Sajat saksi penting kes tukar maklumat kad pengenalan
15 Jun 2021, 3:05 pm
PETALING JAYA – Usahawan kosmetik kontroversi, Muhammad Sajjad Kamaruz Zaman atau lebih dikenali Nur Sajat merupakan saksi penting dalam kes penipuan pertukaran nama dan jantina pada kad pengenalan di Mahkamah Ampang pada 14 Julai ini.
Ketua Polis Daerah Ampang Jaya, Asisten Komisioner Mohamad Farouk Eshak berkata, Sajat perlu menghadiri perbicaraan yang sedang berlangsung bersabit kes penipuan maklumat pada kad pengenalan usahawan itu sendiri.
“Muhammad Sajjad yang dikehendaki tersebut adalah mangsa dan merupakan saksi dalam perbicaraan tersebut yang akan berlangsung di Mahkamah Ampang pada 14 Julai ini.
“Sajat juga adalah saksi penting bagi memberi keterangan ke atas seorang suspek wanita yang dituduh sebelum ini kerana terlibat dalam kes penipuan pertukaran nama dan jantina dalam kad pengenalan,” katanya dalam satu kenyataan di sini hari ini.
Tambahnya, usahawan tersebut turut menjadi saksi pendakwaan bagi membantu pihak Pendakwa Raya dalam kes yang sedang dalam prosising perbicaraan.
Kosmo! Online semalam melaporkan, polis sedang mengesan usahawan kosmetik kontroversi, Muhammad Sajjad Kamaruz Zaman atau lebih dikenali Nur Sajat, 36, bagi membantu siasatan berhubung kes penipuan menukar maklumat kad pengenalan.

Bahagian Siasatan Jenayah Komersial, Ibu Pejabat Polis Daerah Ampang dalam satu kenyataan berkata, Sajat merupakan seorang saksi yang perlu hadir bagi prosiding perbicaraan kes berkenaan di Mahkamah Ampang Jaya pada 14 Julai ini.
“Alamat terakhir dikesan di No 2, Jalan Polo Country Club Selangor, 10/3 Kota Damansara, Seksyen 10, Petaling Jaya.
“Kes disiasat di bawah Seksyen 420 Kanun keseksaan kerana menipu,” katanya di sini. – K! ONLINE


Perutusan PM pukul 5 petang ini
Oleh SITI AMINAH MOHD YUSOF

15 Jun 2021, 3:29 pm
PETALING JAYA – Perdana Menteri, Tan Sri Muhyiddin Yassin dijadual akan menyampaikan perutusan khas mengenai Pelan Pemulihan Negara pada pukul 5 petang hari ini.
Perdana Menteri melalui laman Facebook rasmi beliau memaklumkan, perutusan khas berkenaan akan disiarkan secara langsung di beberapa stesen televisyen tempatan.
Hantaran itu dibanjiri lebih 1,600 komen dan mendapat tanda suka lebih 8,000 pengguna media sosial itu yang rata-rata mereka mahukan moratorium diberikan secara automatik kepada semua rakyat Malaysia.
“Moratorium perlu diberi secara automatik untuk semua. Ramai peniaga kecil atau sederhana terjejas,” komen seorang netizen – K! ONLINE


Perdana Menteri tiba di Istana Negara
Oleh SITI AMINAH MOHD YUSOF

15 Jun 2021, 3:35 pm
PETALING JAYA – Perdana Menteri, Tan Sri Muhyiddin Yassin tiba di Istana Negara untuk menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah kira-kira pukul 2.20 petang tadi.
Beliau yang juga Pengerusi Parti Pribumi Bersatu (Bersatu) dilihat memasuki pintu 1, Istana Negara diiringi polis pengiring dan hari ini merupakan sembah maklum kedua Perdana Menteri dalam tempoh seminggu selepas kali terakhir adalah pada Rabu lalu.
Difahamkan sesi menghadap berkenaan merupakan rutin mingguan Al-Sultan Abdullah yang memberi perkenan kepada Perdana Menteri bagi mesyuarat pra-Kabinet.
Setakat ini, tidak dapat dipastikan pertemuan Perdana Menteri pada hari ini ada kaitan dengan mesyuarat Kabinet atau berkaitan dengan siri pertemuan dengan beberapa ketua politik sebelum ini. – K! ONLINE


Tapir jantan 300 kg mati dilanggar
Oleh MASTURAH SURADI

15 Jun 2021, 3:16 pm
KOTA TINGGI – Seekor tapir jantan dewasa yang dianggarkan seberat 300 kilogram ditemui mati dipercayai dilanggar di Jalan Bukit Aping – Kangkar Papan di sini malam semalam.
Pengarah Jabatan Perlindungan Hidupan Liar dan Taman Negara (Perhilitan) Johor, Salman Saaban berkata, pihaknya menerima laporan dari orang awam berkenaan penemuan bangkai itu di tepi jalan pada pukul 10.20 malam.
Katanya, siasatan dilakukan pasukan dari Pejabat Perhilitan Bandar Penawar mendapati haiwan itu dipercayai mati akibat dilanggar oleh sebuah kenderaan.
“Namun tiada penemuan kenderaan yang melanggar haiwan tersebut di lokasi kejadian. Kita juga telah mengambil ukuran asas morfologi dan bangkai tapir dibawa ke Pejabat Perhilitan Bandar Penawar untuk dilupuskan.
“Tapir ini dipercayai telah tersasar dari habitatnya di Hutan Simpan Seluyut mencari makan hingga melintasi jalan ke Felda Bukit Waha,”katanya dalam satu kenyataan hari ini.-K! ONLINE


Kes kembali melebihi 5,000 hari ini
Oleh SITI A'ISYAH SUKAIMI

15 Jun 2021, 2:59 pm
PUTRAJAYA – Sebanyak 5,419 kes baharu dilaporkan hari ini, menjadikan jumlah kes positif Covid-19 sebanyak 667,876 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, Selangor merekodkan sebanyak 1,996 kes, diikuti oleh Sarawak sebanyak 718 kes dan Kuala Lumpur sebanyak 650 kes.
“Seterusnya, Negeri Sembilan (396 kes), Johor (366 kes), Kedah (252 kes), Kelantan (245 kes), Sabah (230 kes), Melaka (155 kes), Labuan (138 kes) dan Pulau Pinang (124 kes).
Negeri lain ialah Perak (68 kes), Terengganu (43 kes), Pahang (32 kes), Putrajaya (lima kes) dan Perlis (satu kes),” katanya pada ciapan Twitter beliau di sini hari ini. -K!ONLINE


Padah rentas negeri lalu SJR bawa dadah
Oleh MOHD SYALMIZI HAMID

15 Jun 2021, 3:10 pm
SEBERANG PERAI – Tindakan seorang buruh membawa sejumlah dadah ketika melalui sekatan jalan raya (SJR) di sempadan Pinang Tunggal, Kedah-Kepala Batas di sini mengundang padah apabila ditahan polis malam tadi.
Dalam kejadian kira-kira pukul 10.15 malam itu, suspek lelaki yang menunggang motosikal jenis Demak Evo berusia 43 tahun itu ditahan selepas lari dari pemeriksaan SJR di Pinang Tunggal, Kepala Batas.
Menurut Ketua Polis Daerah Seberang Perai Utara, Asisten Komisioner Noorzainy Mohd. Noor, suspek enggan memberikan kerjasama apabila telah memecut laju motosikalnya ketika tiba di SJR berkenaan.
“Motosikalnya terbabas ketika semasa cubaan melarikan diri sebelum dia berjaya ditahan.
“Hasil pemeriksaan mendapati suspek merentas negeri tanpa kebenaran dan polis turut menjumpai satu keratan penyedut minuman mengandungi bahan disyaki dadah jenis heroin semasa pemeriksaan badan,” katanya kepada pemberita hari ini.
Menurutnya, polis mengeluarkan kompaun sebanyak RM5,000 kepada suspek mengikut Peraturan 4(1) Peraturan-peraturan Pencegahan dan Pengawalan Penyakit Berjangkit 2021 kerana merentas negeri tanpa kebenaran.

Noorzainy berkata, suspek yang mempunyai dua rekod jenayah lampau itu turut ditahan mengikut Seksyen 12(2) dan Seksyen 15(1)(a) Akta Dadah Berbahaya 1952. – K! ONLINE


Ada ‘A’ dan lulus semua subjek, Bella cuma malu nak kongsi ‘result’ SPM
Oleh MOHAMMAD SHAHEMY AZMI

15 Jun 2021, 3:49 pm
PETALING JAYA – Pelakon Bella Dowana mengambil pendekatan untuk menutup mulut dan enggan berkongsi keputusan peperiksaan Sijil Pelajaran Malaysia (SPM) yang diperolehnya pada 10 Jun lalu.
Bella atau nama sebenarnya Qystinna Istajibilla Dowanna Halim, 18, mengakui malu untuk berkongsi keputusan SPM yang diperoleh, namun bersyukur kerana masih memiliki keputusan gred A dan lulus semua 10 subjek yang diambil.
“Alhamdulillah keputusan SPM saya okey. Masih ada subjek yang mendapat gred A. Tapi yang penting tidak ada subjek yang gagal.
“Kalau boleh saya memang tidak mahu berkongsi keputusan tersebut,” ujarnya kepada Kosmo! Online.
Ujar pelakon Budang Tebing itu lagi, dia juga mengambil keputusan untuk tidak berkongsi keputusan SPM yang diperolehnya itu dengan rakan-rakan terdekat.
Bella ketika ditemu bual semasa sidang media drama Budang Tebing 2 hari ini berkata, dia mengakui mengalami kesukaran untuk mengulangkaji pelajaran bagi menduduki peperiksaan SPM dan pada masa sama perlu menjalani penggambaran drama.

Namun, Bella yang menduduki peperiksaan SPM di Sekolah Menengah Kebangsaan Seri Hartamas, Kuala Lumpur tetap menjalankan tanggungjawabnya sebagai pelajar dengan mengikuti sesi pembelajaran dengan mengikuti kelas peribadi bersama guru.
Ditanya tentang perancangannya pada masa akan datang, pelakon muda tinggi lampai itu berkata dia bercadang untuk melanjutkan pengajian dalam bidang perniagaan atau seni lakonan pada masa akan datang.
“Tapi bukan dalam masa terdekat sebab saya mahu seimbangkan antara kerjaya lakonan dan pelajaran,” katanya – K! ONLINE


Polis buka kertas siasatan insiden pergaduhan
Oleh MUHD AFIQ AL-HAFIZ MAT YUSOF

15 Jun 2021, 3:38 pm
PETALING JAYA – Polis telah membuka siasatan berhubung insiden pergaduhan yang tular membabitkan sekumpulan lelaki di Pasar Borong Kuala Lumpur di sini hari ini.
Ketua Polis Daerah Sentul, Asisten Komisioner Beh Eng Lai berkata, siasatan mendapati, pergaduhan berlaku semalam pada pukul 4.30 petang.
“Punca pergaduhan adalah disebabkan perselisihan faham antara dua pihak berkenaan isu menolak bakul sayur.
“Polis juga mendapati tiada sebarang senjata digunakan dalam pergaduhan tersebut,” katanya dalam satu kenyataan di sini hari ini.
Mengulas lanjut, kertas siasatan akan dibuka dan dijalankan di bawah Seksyen 160 Kanun Keseksaan kerana bergaduh di tempat awam.
“Siasatan juga dijalankan mengikut Peraturan-peraturan Pencegahan dan Pengawalan Penyakit Berjangkit(Langkah-Langkah Di Dalam Kawasan Tempatan Jangkitan) 2021 kerana tidak mematuhi Prosedur operasi standard (SOP).

“Individu yang terlibat juga telah dikenal pasti dan akan dipanggil untuk siasatan lanjut,” jelasnya.
Terdahulu, tular di media sosial yang memaparkan tiga buah rakaman video yang memaparkan insiden pergaduhan membabitkan dua kumpulan lelaki berbaju hijau dan kuning di Pasar Borong Kuala Lumpur. – K! ONLINE.


Tindakan Kabinet nasihat Agong selaras Perlembagaan
Oleh SITI AMINAH MOHD YUSOF

15 Jun 2021, 3:42 pm
PETALING JAYA – Tindakan jemaah menteri Kabinet yang menasihati Yang di-Pertuan Agong (YDPA) Al-Sultan Abdullah Ri’ayatuddin Al-Mustafa Billah Shah sama ada darurat perlu dilanjutkan atau tidak adalah wajar dan selaras dengan peruntukan Perlembagaan Persekutuan.
Penganalisis perundangan dan politik, Prof. Datuk Dr. Abdul Halim Sidek berkata, kebelakangan ini timbul pandangan daripada beberapa ahli politik pembangkang serta kerajaan yang mempertikaikan perkara tersebut.
Beliau yang juga Ahli Kluster Governans, Perundangan dan Pengurusan Awam, Majlis Profesor Negara berkata, turut ada juga pandangan yang mengatakan Jawatankuasa Khas Bebas Darurat sepatutnya memikul tanggungjawab menasihati YDPA berhubung perkara berkenaan.
“Pandangan itu kurang tepat kerana Seksyen 11 Ordinan Darurat (Kuasa-kuasa Perlu) 2021 mengatakan Kabinet beroperasi semasa darurat dan tempoh darurat tidak melupuskan kuasa Kabinet.
“Dalam hal ini Kabinet berjalan seperti biasa menasihati YDPA begitu juga ketua menteri dan exco mereka menasihati sultan atau raja pada peringkat negeri,” katanya dalam satu kenyataan akhbar di sini hari ini.
Katanya, menurut Perkara 40 (1A), jika YDPA dikehendaki bertindak mengikut nasihat, atas nasihat atau selepas mempertimbangkan nasihat baginda hendaklah menerima dan bertindak mengikut nasihat itu melainkan dalam perkara yang tertakluk pada budi bicara baginda.

“Ini kerana dalam perlembagaan hanya tiga perkara baginda boleh bertindak mengikut budi bicara sendiri di bawah Perkara 40 (2) iaitu melantik Perdana Menteri, memperkenankan permintaan membubar Parlimen dan meminta mengadakan mesyuarat Majlis Raja-Raja Melayu,” ujarnya.
Beliau berpendapat, perkara tersebut perlu diberi pencerahan supaya tidak ada yang keliru kerana sudah termaktub YDPA perlu bertindak mengikut nasihat Kabinet dan Kabinet tetap beroperasi semasa darurat.
“Ini supaya rakyat tidak keliru kerana ramai orang memberi pandangan di media sosial dan kita tidak mahu ia menimbulkan suasana tegang dalam keadaan negara sedang memerangi Covid-19,” jelasnya.
Sabtu lalu, Menteri di Jabatan Perdana Menteri, Datuk Seri Takiyuddin Hassan berkata, Kabinet bertanggungjawab memberi nasihat kepada YDPA sama ada darurat perlu dilanjutkan atau tidak. – K! ONLINE


Hormati mekanisme semak, imbang tiga cabang kuasa negara
Oleh LUQMAN RIDHWAN MOHAMED NOR

16 Jun 2021, 8:52 pm
PETALING JAYA – Raja-Raja Pemerintah berpendirian bahawa pentingnya dihormati mekanisme semak dan imbang antara cabang eksekutif, legislatif dan kehakiman.
Menurut Penyimpan Mohor Besar Raja-raja, Tan Sri Syed Danial Syed Ahmad, ia bagi menjamin berlakunya tadbir urus yang telus, berintegriti dan bertanggungjawab kepada rakyat terutama dalam hal ehwal kewangan serta perbelanjaan negara.
“Dalam semangat tersebut, Raja-Raja Pemerintah menyokong dan senada dengan pendirian Seri Paduka Baginda Yang di-Pertuan Agong yang menitahkan agar Parlimen segera bersidang.
“Di peringkat negeri, Raja-Raja Pemerintah turut berpendirian agar Dewan-dewan Undangan Negeri dibolehkan bersidang secepat mungkin,” katanya dalam satu kenyataan hari ini.
Mengulas lanjut, Syed Danial berkata, kaedah dan prosedur persidangan seperti yang sedang diamalkan di beberapa buah negara yang terbukti dapat mengawal rangkaian jangkitan virus Covid-19 wajar diperkenalkan dan diterima pakai di negara ini.
“Adalah menjadi kewajipan Seri Paduka Baginda Yang di-Pertuan Agong dan Raja-Raja Pemerintah di negeri-negeri untuk mengimbangkan pelbagai tuntutan demi menjamin berlakunya keadilan dan menghindarkan kemungkinan sebenar ataupun tanggapan berlakunya sebarang penyalahgunaan kuasa.

“Raja-Raja Melayu turut menegaskan pentingnya prinsip raja berpelembagaan dan demokrasi berparlimen diterjemahkan melalui budaya pemerintahan yang pada setiap masa meluhurkan Perlembagaan Negara dan mendaulatkan undang-undang,” katanya. – K! ONLINE.


Parlimen perlu bersidang segera – Agong
Oleh AHMAD SHAHERMAN SHAMSURI

16 Jun 2021, 7:59 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menzahirkan pandangan supaya persidangan Parlimen perlu diadakan secepat mungkin.
Istana Negara dalam satu kenyataan di Facebook memaklumkan, persidangan itu membolehkan Ordinan-ordinan Darurat dan Pelan Pemulihan Negara dibahaskan oleh Ahli Dewan Rakyat.
“Seri Paduka Baginda amat menyedari tentang peranan Parlimen sebagai satu platform penting untuk wakil-wakil rakyat bersidang bagi membincangkan pelbagai isu khususnya berkaitan penularan wabak Covid-19.
“Ahli-ahli Dewan Rakyat boleh berbincang berkenaan peruntukan perbelanjaan kerajaan bagi membantu rakyat yang di dalam kesempitan dan bagi memulihkan semula ekonomi negara,” titah baginda di sini hari ini.
Terdahulu, Al- Sultan Abdullah berkenan berangkat menghadiri dan mempengerusikan Perbincangan Khas Raja-Raja Melayu di Istana Negara, petang tadi. – K! ONLINE.


Hasil laut Pulau Pinang cecah 15,776.7 tan dalam 5 bulan
Oleh MOHD SYALMIZI HAMID

16 Jun 2021, 7:49 pm
BALIK PULAU – Bekalan ikan di negeri ini dijangka mencukupi bagi menampung permintaan penduduk berdasarkan hasil laut yang mencecah kira-kira 15,776.7 tan sepanjang tahun ini sehingga Mei lalu.
Timbalan Menteri Pertanian dan Industri Makanan II, Datuk Che Abdullah Mat Nawi berkata, angka berkenaan merupakan jumlah pendaratan ikan di kompleks dan jeti Lembaga Kemajuan Ikan Malaysia (LKIM) di seluruh negeri ini bagi tempoh lima bulan membabitkan nilai RM53.5 juta.
Beliau berkata, pendaratan ikan di Kompleks LKIM Batu Maung, Bayan Lepas dekat sini pada bagi tempoh sama pula mencecah 2,883.1 tan yang nilai kira-kira RM20.5 juta.
“Bekalan ikan adalah mencukupi terutama di Pulau Pinang.
“Bagi pendaratan ikan di seluruh negara pula, sebanyak 41,364.8 tan dengan nilai RM164 juta juga pada tempoh yang sama,” katanya menerusi kenyataan hari ini.
Beliau berkata demikian selepas melakukan lawatan di sekitar pelabuhan dan kompleks LKIM Batu Maung serta mengadakan tinjauan aktiviti pendaratan ikan.

Lawatan itu turut disertai Pengerusi Jawatankuasa Agroteknologi dan Keselamatan Makanan, Pembangunan Luar Bandar dan Kesihatan Negeri, Datuk Dr. Norlela Ariffin; Pengarah Jabatan Perikanan negeri, Noraishah Abu Bakar dan Pengerusi Persatuan Nelayan Pulau Pinang, Mahadi Md. Rodzi.
Dalam perkembangan berbeza, Che Abdullah turut menyerahkan sumbangan 2,550 kilogram ikan segar dan ikan segar beku bernilai RM36,000 kepada Pusat Kawalan Operasi Bencana (PKOB) di Bayan Lepas.
Ikan-ikan berkenaan adalah bagi diagihkan kepada penduduk di sekitar 13 lokaliti Bayan Lepas, Mukim 12 dan daerah Barat Daya yang terlibat dengan Perintah Kawalan Pergerakan Diperketatkan (PKPD) yang bermula 4 Jun lalu sehingga esok.
Beliau berkata, bekalan ikan segar itu disumbangkan oleh empat Persatuan Nelayan Kawasan dan Unit Nelayan Kawasan Teluk Kumbar dalam tempoh empat hari bermula Isnin lalu.
“Sumbangan juga diberikan kepada petugas barisan hadapan sebagai menghargai pengorbanan mereka yang bertungkus lumus membantu mengekang penularan Covid-19,” katanya lagi. – K! ONLINE


Ibu tanpa gigi dikecam cuba lakukan transformasi wajah
Oleh KOSMO!

16 Jun 2021, 8:00 pm
LONDON – Seorang wanita yang kehilangan hampir kesemua giginya menjadi mangsa kecaman selepas melakukan transformasi wajah menggunakan solekan dan gigi palsu, lapor akhbar Daily Star semalam.
Wanita tersebut yang dikenali sebagai Alicia, memuat naik videonya di akaun TikTok @princxssglitterhead yang memaparkan dirinya sedang bersolek dan merapikan rambut palsunya.
Alicia terpaksa menggunakan gigi palsu apabila hampir semua giginya luruh selepas empat kali hamil sebelum ini.
Sambil menggerakkan bibirnya mengikut lagu latar belakang, Alicia menyolek keningnya, bulu mata dan wajahnya sehingga menampakkan hasil yang menakjubkan.
Setakat ini, video itu telah mendapat tontonan lebih daripada sejuta kali dengan ada netizen yang menyokong tindakannya, malahan tidak kurang juga yang mengecam wanita itu.
“Video ini patut diharamkan di media sosial,” tulis seorang pengguna.

“Ini sepatutnya menjadi jenayah perang,” tulis seorang lagi netizen.
Meskipun menerima kecaman, terdapat juga netizen yang menyokong sikap positif wanita itu dengan memberikan kata-kata semangat.
“Teruskan memuat naik kandungan positif! Kamu memberikan inspirasi kepada ramai orang,” tulis seorang pengguna. – AGENSI


Batal punca kematian Nora Anne sebab nahas, ganti keputusan terbuka
Oleh NOR SHAFAWATI YUP

16 Jun 2021, 11:41 pm
SEREMBAN – Mahkamah Tinggi Seremban di sini hari ini memutuskan kematian remaja perempuan Perancis-Ireland, Nora Anne Quoirin dua tahun lalu bukan disebabkan peristiwa malang atau nahas (misadventure).
Hakim, Azizul Azmi Adnan sebaliknya membatalkan keputusan Koroner berkaitan punca kematian remaja itu pada 2019 dan  menggantikan kepada keputusan terbuka.
Azizul Azmi ketika membuat rumusan berkaitan kes tersebut berkata, setelah membuat penelitian mahkamah mendapati Koroner Maimoonah Aid telah membuat kesilapan setelah memutuskan bahawa kematian Nora Anne disebabkan ‘misadventure’ setelah tiada bukti untuk menyokong keputusan lain.
Beliau berkata, Koroner Maimoonah Aid sebelum ini telah menjalankan tugasnya dengan baik namun telah keliru untuk menetapkan keputusan itu sebagai ‘misadventure’.
“Pada pandangan saya, tidak mungkin Nora Anne telah keluar dari Sora House sendirian atau pergi ke kawasan yang mencabar dan di sekitar lokasi itu sendiri, selain mengelak dikesan selama enam hari tempoh pencarian sebelum mayatnya ditemui.
“Adalah mustahil bagi Nora Anne yang mempunyai daya keseimbangan dan koordinasi yang lemah selain sukar berjalan untuk menempuh perjalanan ke lokasi kejadian dengan keadaan fizikalnya itu,” katanya ketika membacakan keputusan itu hari ini.

Prosiding keputusan Nora Anne oleh Mahkamah Tinggi itu dijalankan secara penstriman langsung dalam talian berikutan pelaksanaan Perintah Kawalan Pergerakan (PKP) Penuh 3.0.
Pada 4 Januari 2021 lalu, Maimoonah yang mengendalikan prosiding inkues kematian Nora Anne merumuskan kematian remaja itu adalah akibat ‘misadventure’ dan tiada penglibatan mana-mana individu dalam kematian itu.
Jelas Azizul Azmi, seseorang harus menyeberangi aliran sungai berbatu dan melalui cerun yang curam untuk sampai ke lokasi mayat Nora Amne ditemui dan perkara itu pasti sukar dilakukan gadis itu.
“Secara emosionalnya, Nora Anne sentiasa bersama ibu bapanya, dia juga tidak selesa dengan orang yang tidak dikenali, dengan fakta-fakta ini membuktikan bahawa tidak mungkin Nora Anne keluar sendirian.
“Oleh itu, saya mengemukakan keputusan terbuka dan keputusan ‘misadventure’ dikembalikan kepada pihak koroner,” katanya. – K! ONLINE.


Gaya pelik Uyaina Arshad, pakai 18 sarung tangan, baju berlapis-lapis
Oleh HAYATI KARIM

16 Jun 2021, 8:42 pm
PETALING JAYA – Demi menjayakan watak Ammara menerusi drama terbaharunya, Love Elsa, pelakon Uyaina Arshad sanggup berfesyen pelik dan bertukar-tukar sebanyak 18 pasang sarung tangan sepanjang 65 hari penggambaran.
Menurut Uyaina atau nama sebenarnya, Saidatul Naseha Uyaina Arshad, 28, sarung tangan pelbagai warna itu disesuaikan dengan setiap penampilannya dalam drama arahan Michael Ang itu.
“Watak Ammara ialah seorang wanita yang pelik. Dia dapat membaca memori lampau orang yang bersentuhan dengannya. Jadi, fesyen dengan sarung tangan memang direka oleh penata gaya drama tersebut, Abu Shaef Hamza,” ujar Uyaina.
Selain itu, buat pertama kalinya Uyaina terpaksa memakai pakaian berlapis-lapis ketika penggambaran drama.
“Penggambaran banyak dilakukan di Langkawi, Kedah. Bayangkan dalam keadaan panas, saya memakai pakaian berlapis-lapis siap dengan sarung tangan. Memang panas dan memenatkan, tetapi apabila melihat warna serta hasilnya dalam drama memang berbaloi.
“Sebaik habis penggambaran, saya bersyukur kerana tidak perlu lagi memakai pakaian berlapis-lapis. Sejujurnya, saya bukan sahaja akan mengingati karakter dan jalan cerita, tetapi pakaian dalam drama ini juga,” kongsinya ketika ditemu bual dalam sidang media secara dalam talian sebentar tadi.

Meskipun fesyen tersebut terlihat segar, Uyaina bersikap terbuka andai terdapat peminat mengkritik cara pakaiannya dalam drama Love Elsa yang telah ditayangkan menerusi slot Megadrama, saluran Astro Ria bermula semalam.
“Pemakaian dalam drama Love Elsa merupakan sesuatu yang segar, berbeza dengan watak-watak saya dalam drama sebelum ini. Selama saya berlakon, saya tidak pernah memakai fesyen sedemikian.
“Ada penonton yang suka kerana menampikan sesuatu yang baharu, tetapi mungkin ada yang berasa pelik. Namun, saya tidak kisah terpulang kepada pandangan masing-masing,” ujarnya lagi.
Sungguhpun meraih banyak pujian daripada peminat yang suka melihatnya dengan gaya berkenaan, Uyaina secara peribadi tidak akan mengayakan fesyen tersebut kerana tidak bersesuaian dengan gaya harian dan cuaca tempatan.
“Buat saya untuk bergaya seperti itu di luar daripada drama, mungkin tidak. Hal ini kerana, gaya tersebut tidak sesuai untuk dijadikan pakaian harian.
“Namun, jika untuk menghadiri acara hiburan atau fesyen dan saya mahu lebih menyerlah daripada kebiasaannya, gaya seperti itu sesuai digayakan,” tutur Uyaina.
Drama Love Elsa yang merupakan sebuah drama adaptasi nukilan Acik Lana dengan judul sama turut dilakonkan oleh Zul Ariffin, Riz Amin, Ramona Zam Zam, Iman Suhana, Mona Allen, Badrul Muhayat, Mustapha Kamal, Zeera Azizi, Ikhram Juhari dan Nasz Sally. – K! ONLINE


Safiey Ilias mengaku misai tak sempat tumbuh
16 Jun 2021, 11:49 pm
PETALING JAYA – Pengasas produk kosmetik, Safiey Ilias kembali aktif di media sosial dengan membuat perkongsian di laman Facebook miliknya selang sehari selepas dia dibebaskan semalam.
Perkongsian itu dibuat bagi menjawab pertanyaan netizen sama ada dia sudah bermisai atau tidak memandangkan hampir lima hari berada dalam tahanan reman.
“Tak tumbuh misai pun sayang. So cepat-cepat laser dekat Gorgeous Clinic Kepong. Cantik all the times gituu,” tulisnya ringkas hari ini.
Pada masa sama, dia turut memuat naik gambar dapur shisha di Facebook story yang sering digunakan olehnya semasa membuat live di media sosial.
Terdahulu, Safiey Ilias dan rakannya telah direman selama tiga hari bermula Jumaat lalu.
Bagaimanapun, tempoh reman dilanjutkan dua hari lagi oleh pihak berkuasa dan dia hanya dibebaskan semalam.

Usahawan tersebut dan rakannya direman selama lima hari bagi membantu siasatan berhubung Video Live membuat komunikasi lucah dan amang seksual dengan kanak-kanak di bawah umur, baru-baru ini. – K! ONLINE.


Bomba ditugaskan ke insiden maut anak sendiri
Oleh KOSMO!

16 Jun 2021, 9:00 pm
LONDON – Seorang anggota bomba di England tidak menyangka panggilan tugasan ke satu lokasi kemalangan baru-baru ini adalah untuk menyaksikan mangsa ialah anaknya sendiri, lapor laman berita Metro UK.
Adrian Smith, 47, tergamam ketika tiba di lokasi nahas apabila mengetahui anaknya, Ella Brooke Smith, 21, terlibat dalam kemalangan tersebut bersama teman lelakinya.
Polis mengesahkan Ella mati di tempat kejadian manakala tiga yang lain cedera parah.
Smith yang terkejut dengan tragedi itu memuat naik foto mendiang ketika zaman kanak-kanak di media sosial untuk mengenang kehilangan anak perempuannya.
“Kami amat berduka cita atas kehilangan Ella. Mendiang merupakan seorang anak perempuan, kakak dan cucu yang sangat dikasihi.
“Kami akan merindui gadis cantik ini dan mengucapkan terima kasih kepada semua yang memberikan sokongan kepada kami dalam waktu sukar ini,” demikian kenyataan yang ditulis keluarga itu.

Seorang rakan Smith berkata, dia tidak dapat membayangkan perasaan Smith ketika melihat anak sendiri menjadi korban kemalangan.
“Melihat anak sendiri menjadi mangsa kemalangan dan terkorban adalah mimpi ngeri buat semua petugas kecemasan,” tulisnya. -Agensi


Rusia hidupkan peluang selepas menang tipis
Oleh KOSMO!

16 Jun 2021, 11:43 pm
SAINT PETERSBURG – Rusia kembali menarik nafas lega apabila meraih kemenangan pertama dalam saingan Kumpulan B apabila berjaya menewaskan pasukan Finland 1-0 di Stadium Krestovsky sebentar tadi.
Sebelum ini, laluan Rusia dalam kempen Euro 2020 tampak goyah apabila tewas 0-3 kepada pasukan ranking No. 1 dunia, Belgium sekali gus tekad mencari kemenangan untuk memastikan peluang mereka ke peringkat kali mati kembali terbuka.
Pada perlawanan tersebut, Rusia sedikit cemas apabila Finland hampir membuka jaringan seawal minit ketiga, namun tandukan Joel Pohjanpalo dibatalkan selepas dikesan ofsaid menerusi bantuan Video Bantuan Pengadil (VAR).
Pada awal saingan itu, Finland dilihat pasukan lebih baik berbanding Rusia apabila menguasai sebahagian besar permainan selain banyak menguji kecekapan penjaga gol lawan, Matvei Safonov.
Tersentak dengan keadaan tersebut, Rusia terus meningkatkan tempo permainan dengan melancarkan serangan balas ke arah pintu gol Finland.
Tindakan itu dianggap berjaya apabila Rusia membuka gol pembukaan pada penghujung separuh masa pertama menerusi penyerang sensasi Atlanta, Aleksei Miranchuk pada minit ke-45+2.

Bersambung babak kedua, Rusia terus memperkemaskan jentera serangan dan melakukan asakan bertali arus ke pintu gol Finland, namun rembatan Rifat Zhemaletdinov sedikit tersasar.
Penyerang berbisa Finland, Teemu Pukki dilihat cuba mengulangi magis terbaiknya selaku mesin gol, namun beberapa percubaannya ke gawang gol Rusia untuk menyamakan kedudukan tidak kesampaian apabila dikeluarkan pada minit ke-75.
Kedua-dua pasukan bagaimanapun terus melancarkan serangan pada lima minit masa tambahan yang diberikan, namun kedudukan 1-0 kekal hingga tamat perlawanan. -AGENSI


Kemasukan ke ICU masih belum turun
Oleh SITI A'ISYAH SUKAIMI

16 Jun 2021, 8:57 pm
PUTRAJAYA – Kes Covid-19 yang dirawat di Unit Rawatan Rapi (ICU) masih tidak menunjukkan penurunan ketara walaupun terdapat penurunan kes harian bagi tempoh dua minggu Perintah Kawalan Pergerakan (PKP) penuh mulai 1 Jun.
Ketua Pengarah Kesihatan, Tan Sri Dr. Noor Hisham Abdullah berkata, trend kemasukan kes Covid-19 ke unit rawatan rapi (ICU) menunjukkan peningkatan bermula sejak minggu epidemiologi (ME) ke-17 iaitu 25 April hingga 1 Mei serta hingga ME ke-21 iaitu 23 Mei hingga 29 Mei.
Beliau berkata, trend sama dilihat berterusan terutama bagi tempoh dua minggu seterusnya sehingga ME ke-23 iaitu 6 Jun hingga 12 Jun dengan jumlah pengunaan katil ICU telah melebihi 100 peratus.
Sehubungan itu, katanya, Kementerian Kesihatan (KKM) sentiasa bersiap siaga dan antara langkah diambil adalah menambah kapasiti katil sebanyak 11,598 katil di hospital dan 31,861 katil di Pusat Kuarantin dan Rawatan Covid-19 (PKRC) dalam merawat pesakit Covid-19.
“Selain itu menaik taraf kegunaan katil di wad biasa kepada katil rawatan pesakit kritikal Covid-19 serta bekerjasama dengan hospital pengajar Kementerian Pengajian Tinggi.
“Ia termasuklah antaranya Pusat Perubatan di Universiti Malaya, Hospital Canselor Tuanku Muhriz UKM, Universiti Teknologi MARA, Universiti Putra Malaysia, Universiti Sains Malaysia, dan terkini Hospital Kanak-kanak Universiti Kebangsaan Malaysia,” katanya dalam satu kenyataan di sini hari ini.

Noor Hisham berkata, KKM juga bekerjasama dengan Angkatan Tentera Malaysia (ATM) dalam penubuhan Hospital Medan. Setakat ini enam Hospital Medan ATM telah dibina di hospital-hospital KKM.
Katanya, langkah lain ialah bekerjasama dengan 112 hospital swasta khususnya di Lembah Klang bagi rawatan pesakit Covid-19 yang melibatkan sejumlah 1,274 katil wad biasa dan 128 katil ICU.
Bagi memastikan usaha-usaha yang telah dijalankan dalam melawan penularan Covid-19 ini tidak sia-sia, KKM memohon kerjasama masyarakat untuk kekal mematuhi norma baharu dan prosedur operasi standard (SOP) ditetapkan bagi mengawal penularan jangkitan.
“Terus kekal mengurangkan aktiviti pergerakan di luar rumah kerana dibimbangi mungkin terkena jangkitan daripada varian baharu Covid-19 yang lebih mudah merebak dan mengakibatkan penyakit yang teruk,” katanya. – K! ONLINE


Alat baca gerak bibir kesan perkataan tidak senonoh di CCTV
Oleh KOSMO!

16 Jun 2021, 7:00 pm
LONDON – Satu projek penghasilan alat kecerdasan buatan (AI) berjaya dicipta bagi mengesan pergerakan bibir pengasuh kanak-kanak daripada televisyen litar tertutup (CCTV) sekiranya terdapat penggunaan perkataan yang tidak sepatutnya, lapor laman berita Daily Star kelmarin.
Alat pembaca pergerakan bibir AI itu akan digunakan untuk mengawasi pertuturan pengasuh bayi dan ibu bapa akan menerima amaran setiap kali perkataan tidak sepatutnya digunakan.
Teknologi yang disifatkan lebih pintar daripada manusia itu juga boleh mengesan rakaman CCTV untuk pekerja dan pesakit di hospital kelak.
Ketua Pegawai Eksekutif Syarikat Skylark Labs yang menghasilkan alat itu, Amarjot Singh berkata teknologi AI yang digunakan syarikatnya mampu mengesan sekitar 50 perkataan yang dikaitkan dengan perkataan tidak senonoh, penderaan dan keganasan.
Dia menambah, ia juga digunakan dalam rumah persendirian di India dan diperintahkan oleh kerajaan India bagi mengesan gangguan seksual terhadap pekerja di Punjab State Power Corporation Limited.
“Saya fikir ada kebaikan memandangkan agar pemilik premis atau ibu bapa boleh menyedari situasi tertentu berdasarkan perkataan yang mampu dikesan oleh sistem,” kata Singh. -Agensi


Fasa Satu PKP penuh tunjuk tanda positif
Oleh LUQMAN RIDHWAN MOHAMED NOR

16 Jun 2021, 7:27 pm
PETALING JAYA – Fasa Satu Perintah Kawalan Pergerakan (PKP) secara menyeluruh di seluruh negara bermula 1 Jun lalu telah menunjukkan tanda positif dalam usaha melandaikan lengkuk jangkitan Covid-19.
Menteri Kanan (Keselamatan), Datuk Seri Ismail Sabri Yaakob berkata, kes harian Covid-19 berjaya diturunkan dari rekod tertinggi lebih 9,000 kes pada Mei lalu kepada 5,419 kes semalam.
“Kita berharap kes akan terus menurun. Pelan Pemulihan Negara yang diumumkan oleh Perdana Menteri semalam merupakan satu strategi peralihan keluar secara berfasa dari kemelut COVID-19.
“Pelan ini mengambil kira semua pertimbangan bagi memastikan keputusan yang diambil adalah demi menyelamatkan nyawa serta kelangsungan hidup rakyat,” katanya dalam satu kenyataan hari ini.
Tambah beliau, Fasa Pertama PKP menyeluruh itu terpaksa dilaksanakan susulan peningkatan kes mendadak yang mengancam sistem kesihatan awam.
“Justeru, kerjasama anda semua amat diperlukan bagi menjayakan Pelan Pemulihan Negara ini,” katanya. – K! ONLINE


Duta AS fasih berbahasa Melayu
Oleh IZZATUL ‘AIN AZMAN

16 Jun 2021, 6:53 pm
PETALING JAYA – Duta Besar Amerika Syarikat (AS), Brian D. McFeeters menjadi perhatian netizen hari ini apabila mempamerkan kefasihannya berbahasa Melayu ketika menyampaikan ucapan ringkas mengenai bantuan Covid-19 kepada Malaysia.
Kefasihan McFeeters itu dimuatnaik menerusi satu video berdurasi dua minit empat saat yang memperkatakan mengenai bantuan yang diberikan oleh AS kepada Malaysia berkenaan pandemik Covid-19.
“Pada masa ini, saya sebagai duta dan rakan saya di Kedutaan Amerika Syarikat ingin membantu rakyat Malaysia dengan cara apa sekalipun. Hari ini dengan sukacitanya saya umumkan tentang bantuan tambahan Covid-19 oleh pihak kedutaan kepada Malaysia,” jelasnya dalam video tersebut.
Rata-rata pengguna laman Twitter terkejut dan memuji kefasihan beliau kerana mampu untuk bercakap dalam Bahasa Melayu.
Menurut seorang pengguna laman Twitter dengan nama @BigBadWolfe8 berkata, usaha yang dilakukan oleh duta AS itu untuk belajar Bahasa Melayu adalah satu usaha yang hebat.
“Usaha yang dilakukan untuk belajar sesuatu bahasa itu amatlah dihargai. Saya hormat awak. Saya bangga awak dapat berbahasa Melayu dengan fasih,” ciapnya.- K! ONLINE.


Kebakaran hutan paya gambut Dungun semakin merebak
Oleh NIK NUR IZZATUL HAZWANI NIK ADNAN

16 Jun 2021, 7:44 pm
DUNGUN – Kebakaran hutan paya gambut berhampiran Kampung Balai Besar di sini sejak kelmarin semakin merebak sehingga 20 hektar pada hari ini.
Penolong Pengarah Operasi Jabatan Bomba dan Penyelamat Terengganu, Muhammad Basri Kamarazaman berkata, kebakaran hutan itu cepat merebak berbanding cuma lima hektar semalam berikutan cuaca panas dan kering di daerah ini.
“Seramai 30 anggota bomba dari balai bomba dan penyelamat sekitar Dungun dan Kemaman sedang bertungkus-lumus memadam kebakaran menggunakan teknik ‘fire break’ dan ‘attack’ (pancuran terus) pada punca api.
“Sukar untuk mendapatkan sumber air bagi memadamkan kebakaran ekoran ketiadaan akses (ke lokasi kebakaran),” katanya ketika ditemui Kosmo! di lokasi kejadian di sini hari ini.
Muhammad Basri berkata, sebagai penyelesaian, pihak bomba terpaksa membuka laluan baharu selain mendalamkan tali air menggunakan jengkaut bagi memastikan sumber air untuk memadamkan kebakaran hutan itu.
Tambahnya, pihak bomba turut melakukan pemantauan udara dengan menggunakan dron bagi mengenalpasti lokasi api kebakaran telah merebak di hutan paya gambut berkenaan.

“Setakat ini, 15 hektar daripada kebakaran itu telah berjaya dipadamkan manakala bakinya dijangka selesai dalam tempoh tiga hari lagi.
“Kita tidak menolak kemungkinan kebakaran hutan paya gambut tersebut berpunca daripada aktiviti pelupusan sampah dan sisa industri secara haram oleh pihak tidak bertanggungjawab,” katanya.
Muhammad Basri berkata, siasatan lanjut punca kebakaran akan dilakukan bersama Jabatan Alam Sekitar. – K! ONLINE.


PKPD Cameron Highlands: Harga sayur naik
Oleh MOHD. HUSNI MOHD. NOOR

16 Jun 2021, 7:22 pm
PUTRAJAYA – Dua jenis sayur, tomato dan timun Jepun dikesan mengalami kenaikan harga antara 15  hingga 30 peratus menerusi pemeriksaan yang dijalankan di beberapa pasar awam dan pasar raya, di sini hari ini.
Pengarah Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP), Azman Adam berkata, hanya dua jenis sayur itu sahaja mengalami kenaikan harga ketara manakala sayur-sayuran lain kekal stabil.
Beliau berkata, kenaikan harga itu berlaku disebabkan pelaksanaan Perintah Kawalan Pergerakan Diperketatkan (PKPD) di Cameron Highlands ketika ini.
“Pemantauan hari ini adalah untuk melihat harga bagi jenis-jenis sayur dihasilkan pekebun-pekebun di Cameron Highlands seperti tomato, timun Jepun, cili, kobis, kacang buncis, capsicum dan salad.
“Pemantauan di sebuah pasaran di sini juga mendapati harga semua jenis sayuran masih lagi stabil seperti harga sebelum ini tanpa sebarang kenaikan yang ketara,” katanya menerusi kenyataan akhbar hari ini.
Katanya, maklumat harga yang direkodkan oleh Bahagian Harga Barang Negara (BHBN) KPDNHEP pula mendapati, kenaikan harga bagi beberapa jenis sayuran dikesan di peringkat nasional dengan harga tomato meningkat 8.33 peratus, sawi (2.91), timun (2.08), kubis bulat tempatan (2.73), Kailan (2.37), kangkung (2.29), brokoli (2.27) dan capsicum (2.07).

“Bahagian Penguatkuasa KPDNHEP juga tidak menolak kemungkinan akan berlaku gangguan bekalan sayur-sayuran tertentu ekoran pelaksanaan PKPD di Cameron Highlands,” katanya.
Peniaga boleh dikenakan tindakan di bawah Seksyen 14(1), Akta Kawalan Harga dan
Antipencatutan (AKHAP) 2011 jika sabit kesalahan, boleh dikenakan denda sehingga RM500,000. -K! ONLINE.


Malaysia hargai China, Jepun sumbang vaksin Covid-19
Oleh AMREE AHMAD

16 Jun 2021, 6:41 pm
PUTRAJAYA – Kerajaan Malaysia menzahirkan penghargaan tinggi atas ihsan China dan Jepun yang sudi menyumbangkan vaksin untuk Program Imunisasi Covid-19 Kebangsaan (PICK).
Menteri Luar, Datuk Seri Hishammuddin Tun Hussein berkata, sumbangan berkenaan dapat membantu usaha Malaysia dengan perolehan cukup dalam menjayakan program berkenaan.
“Sebagai mewakili kerajaan Malaysia, saya mengucapkan setinggi-tinggi penghargaan atas sumbangan ihsan tersebut,” katanya menerusi dua kenyataan secara berasingan di sini hari ini.
Sementara itu, dalam kenyataan lain, Hishammuddin menyambut baik pengumuman Menteri Luar Jepun, Motegi Toshimitsu semalam yang sedia menawarkan stok vaksin dihasilkan negara itu.
Tanpa disebut berapakah jumlahnya, sumbangan negara tersebut meliputi vaksin Covishield keluaran syarikat multinasinal Britain-Sweden, AstraZeneca yang dimajukan Universiti Oxford.
Kerajaan Jepun sebelum itu turut memberi sumbangan ihsan vaksin tersebut kepada Taiwan, Vietnam, Indonesia dan Filipina yang berdepan kekurangan bekalan serius pada ketika ini.

Kesemua negara berkenaan dilaporkan sudah menerima lebih sejuta dos berkenaan susulan rayuan WHO bagi segera membantu pelbagai negara yang kritikal tidak cukup bekalan vaksin.
Selain dua jenis vaksin tersebut, Malaysia turut membeli vaksin Comirnaty yang dikeluarkan firma ternama Amerika Syarikat, Pfizer BioNTech dan Sputnik V dihasilkan Gamaleya di Rusia. -K! ONLINE.


Kes saman fitnah Eizlan Yusof, Hans Isaac dicadang rujuk mediasi
Oleh NUZULSHAM SHAMSUDDIN

16 Jun 2021, 6:13 pm
KUALA LUMPUR – Mahkamah Tinggi di sini hari ini mencadangkan kes saman fitnah pelakon Datuk Seri Eizlan Yusof terhadap bekas Pengerusi Finas Datuk Hans Isaac dirujuk ke Pusat Mediasi untuk penyelesaian.
Perkara itu dimaklumkan peguam Datuk Shaharudin Ali yang mewakili Eizlan ketika dihubungi di sini hari ini.
Menurutnya, pada prosiding pengurusan kes hari ini, Hakim Datuk Azimah Omar mencadangkan agar kedua-dua pihak merujuk kes saman itu ke Pusat Mediasi Mahkamah Tinggi di sini, atau apa-apa cara penyelesaian sekiranya sesuai dan dipersetujui oleh mereka.
“Mahkamah juga menetapkan pengurusan kes selanjutnya pada 12 Ogos ini secara dalam talian (Zoom) untuk kedua-dua pihak memaklumkan perkembangan lanjut mengenai perkara itu,” katanya.
Eizlan atau nama sebenarnya Idris Md Yusof, 50, selaku plaintif memfailkan tuntutan saman itu pada 8 Februari lalu dengan menamakan Hans Isaac atau nama sebenarnya Gerald Hans Isaac, 50 sebagai defendan tunggal.
Berdasarkan dokumen yang diperoleh, Eizlan mendakwa kenyataan fitnah Hans Isaac membawa maksud antaranya, plaintif memegang jawatan ahli lembaga pengarah Finas dengan mengambil kesempatan atau menyalahi undang-undang bagi mendapatkan bantuan dana untuk syarikat Excellent Pictures, sedangkan plaintif tiada kena mengena dengan syarikat terbabit dalam apa jua kapasiti.

Eizlan mendakwa kata-kata fitnah itu juga membawa maksud beliau telah melakukan jenayah atau berkonspirasi melakukan jenayah di bawah undang-undang Malaysia, tidak jujur, tidak berintegriti dan pembohong untuk mendapatkan dana daripada kerajaan.
Plaintif berkata kenyataan defendan itu adalah dusta dan tidak benar kerana semasa dilantik menjadi ahli lembaga pengarah Finas, beliau tiada kena mengena dengan syarikat Excellent Pictures, bukan pengarah, bukan pemegang saham, bukan contributory dan bukan seorang yang berkait (associated) dengan syarikat berkenaan.
Eizlan turut mendakwa pada 16 November 2020, defendan telah mengungkap, menghebah, menerbit, mengeluar dan menyiarkan kata-kata fitnah itu di satu kumpulan Whatsapp (group Whatsapp) bernama “Persatuan Penerbit Filem Malaysia (PFM)” yang mana terdapat 200 ahli dalam kumpulan itu terdiri daripada penggiat industri seni termasuk Eizlan dan Hans Isaac.
Kenyataan fitnah dalam kumpulan Whatsapp itu kemudiannya tersebar ke media sosial lain memandangkan beliau adalah tokoh artis profesional negara menyebabkannya kehilangan maruah, dihina dan dijauhi masyarakat umum.
Justeru, plaintif beliau menuntut antaranya ganti rugi am untuk ditaksir tidak kurang daripada RM2 juta atau sejumlah ganti rugi lain yang ditaksir dan difikirkan munasabah oleh mahkamah, ganti rugi teruk (aggravated) dan ganti rugi teladan (exemplary). – K! ONLINE.


Lapan dikompaun gara-gara sambut hari lahir
Oleh ASLIZA MUSA

16 Jun 2021, 6:37 pm
IPOH – Gara-gara berkumpul untuk meraikan sambutan hari lahir dalam tempoh Perintah Kawalan Pergerakan (PKP) penuh, lapan individu termasuk dua wanita ditahan polis di sebuah rumah sewa di Taman Cempaka di sini semalam.
Dalam serbuan pada pukul 2.15 pagi itu, kesemua individu berusia 18 hingga 20 tahun itu turut dikenakan kompaun RM4,000 setiap seorang.
Ketua Polis Daerah Ipoh, Asisten Komisioner Yahaya Hassan berkata, bersama agensi penguat kuasa lain susulan aduan awam manakala tangkapan dibuat mengikut Seksyen 21(A) Ordinan Darurat (Pencegahan dan Pengawalan Penyakit Berjangkit) pindaan 2021 kerana berkumpul tanpa tujuan.
“Semasa diserbu kesemua mereka berada di dalam rumah dan memaklumkan mahu menyambut hari lahir rakan.
“Susulan itu, pasukan bertindak Ibu Pejabat Polis Daerah (IPD) Ipoh mengeluarkan kompaun atas kesalahan melanggar prosedur operasi standard (SOP) PKP,” katanya.
Dalam pada itu, Jabatan Agama Islam negeri Perak (JAIPk) menerusi laman Facebooknya memaklumkan, tindakan penguatkuasaan juga dikenakan ke atas kesemua individu berkenaan atas kesalahan berkhalwat kerana didapati tiada hubungan mahram antara satu sama lain.

Mereka ditahan untuk disiasat di bawah Seksyen 54 Enakmen Jenayah Syariah Perak 1992. – K! ONLINE.


8 lelaki sedang berlatih silat dikompaun RM12,000
16 Jun 2021, 6:01 pm
PETALING JAYA – Lapan individu yang leka menjalani latihan silat di sebuah rumah teres di Bandar Utama di sini dikompaun masing-masing RM1,500 selepas didapati melanggar prosedur operasi standard (SOP) Perintah Kawalan Pergerakan (PKP) 3.0 malam tadi.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, mereka didapati melakukan kesalahan itu ketika polis dari Ibu Pejabat Polis Daerah (IPD) Petaling Jaya membuat pemeriksaan di rumah terbabit sekitar pukul 12.10 tengah malam.
“Ketika pemeriksaan di ruangan tingkat atas rumah tersebut dilakukan, individu berkenaan sedang menjalani latihan persilatan secara beramai-ramai tanpa mematuhi SOP yang ditetapkan oleh Majlis Keselamatan Negara (MKN).
“Justeru itu, lapan lelaki tempatan berusia antara 26 hingga 51 tahun itu dikenakan kompaun di bawah Peraturan 17 (1) Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan 2021,” ujarnya dalam kenyataan hari ini.
Tegas beliau, orang ramai diingatkan agar sentiasa mematuhi arahan yang telah ditetapkan dan kegagalan mematuhi arahan membolehkan mereka dikompaun minima RM1,500 atau ditangkap dan seterusnya didakwa di mahkamah mengikut peruntukan undang-undang yang sedia ada. – K! ONLINE.


Pengantin perempuan sorok lelaki dalam gaun
Oleh KOSMO!

16 Jun 2021, 6:00 pm
MANILA – Seorang pengantin wanita di Filipina tular kerana menyembunyikan seorang lelaki dalam gaun untuk memegang kain itu agar tidak terbang ditiup angin ketika majlis perkahwinannya, lapor akhbar Daily Star, kelmarin
Wanita itu bertindak demikian kerana rimas gaun kembangnya ditiup angin dan menyukarkannya berjalan di majlis perkahwinannya.
Rakaman insiden itu dimuat naik di laman sosial Facebook dan memaparkan pengantin perempuan itu sedang berjalan di karpet merah ketika angin kuat cuba menerbangkan gaun yang dipakainya.
Apabila tiba di altar perkahwinan, perakam video sempat merakam seorang lelaki tiba-tiba keluar daripada bawah gaun itu dan berjalan seperti tiada apa-apa berlaku.
Lelaki itu, Lunesa Roel yang juga perancang perkahwinan majlis itu rupa-rupanya bertindak bersembunyi di bawah gaun pengantin bagi memastikan kain itu tidak terselak dan merosakkan hari bahagia wanita tersebut.
Roel berkata dia gembira dapat membantu pengantin perempuan itu tetap tampil cantik ketika majlis persandingannya.

“Saya gembira dapat duduk di dalam gaun pengantin perempuan itu dan membantunya ketika dia bersanding di atas pelamin.
“Ketika angin bertiup kencang, saya terus pergi ke bawah gaun itu dan memegangnya supaya ia tidak terselak,” jelas Roel.
Video tersebut sudah ditonton lebih 1.7 juta kali sejak dimuat naik pada 8 Jun lalu dan netizen yang menontonnya rata-rata memuji kerja keras Roel.
“Tidak mengapa jika angin terus meniup gaun itu kerana kamu (pengantin perempuan) tetap kelihatan cantik ketika hari perkahwinan,” tulis seorang netizen. -Agensi


Nama rasmi PM Mahiadin Md. Yasin diarah digunakan dalam dokumen rasmi
Oleh KOSMO!

16 Jun 2021, 5:08 pm
PUTRAJAYA – Satu Memo Perhubungan Pejabat Perdana Menteri mengarahkan penggunaan nama ‘Mahiaddin Md. Yasin’ atau ‘Tan Sri Dato’ Haji Mahiaddin Haji Md. Yasin’ bagi semua urusan surat-menyurat dan dokumen rasmi kerajaan berkuat kuasa serta-merta.
Memo bertarikh 3 Jun 2021 itu berkata, ia susulan pandangan Jabatan Peguam Negara yang menyarankan semua dokumen rasmi yang memerlukan penggunaan atau tandatangan nama Perdana Menteri menggunakan nama rasmi beliau.
Memo yang ditandatangani Ketua Setiausaha Sulit Kepada Perdana Menteri, Marzuki Mohamad itu dipercayai dikeluarkan selepas Mahkamah Tinggi Shah Alam pada 2 April lalu membatalkan perintah penahanan yang ditandatangani Perdana Menteri yang menjalankan tugas Menteri Dalam Negeri kerana tidak menggunakan nama dalam kad pengenalan (MyKad) iaitu Mahiaddin Md Yasin.
Memo tersebut menyarankan semua dokumen rasmi yang memerlukan penggunaan atau tandatangan nama Perdana Menteri menggunakan nama rasmi beliau.
Pesuruhjaya Kehakiman, Datuk Norsharidah Awang memutuskan bahawa di bawah Akta Fungsi Menteri 1969, Perdana Menteri mesti menggunakan nama Mahiaddin Md. Yasin yang diwartakan seperti yang dinyatakan dalam MyKad miliknya.
“Perdana Menteri akan terus dikenali sebagai Muhyiddin Yassin oleh orang awam dan media,” katanya.
Difahamkan juga, memo tersebut hanya untuk edaran dalam Pejabat Perdana Menteri dan bukan arahan daripada Pejabat Ketua Setiausaha Negara, Tan Sri Mohd. Zuki Ali. – K! ONLINE


Sarawak tangguh ibadah Qurban tahun ini
Oleh ALICIA JOHNY KUEH

16 Jun 2021, 5:00 pm
KUCHING – Sarawak akan menangguhkan pelaksanaan ibadah Qurban menjelang sambutan Hari Raya Aidiladha tahun ini bagi mengekang penularan wabak Covid-19.
Majlis Islam Sarawak (MIS) dalam satu kenyataan hari ini memberitahu keputusan tersebut telah diambil berdasarkan keputusan Lembaga Fatwa Negeri Sarawak yang bersidang semalam.
“Lembaga Fatwa Negeri Sarawak telah menetapkan penjagaan nyawa (hifzun nafs) diutamakan dan mengelak kemudaratan kesan daripada pandemik Covid-19 yang masih kritikal di Sarawak.
“MIS juga menyeru agar umat Islam terus bersabar dan terus beristiqomah memelihara perintah Allah, menjauhi dosa dan maksiat, memperbanyakkan istighfar memohon keampunan Allah, serta terus mematuhi prosedur operasi standard (SOP) Covid-19 dan bertawakkal kepada-Nya. Sama-samalah kita berdoa agar pandemik ini dihapus daripada muka bumi ini,” katanya.
Setakat ini, Sarawak masih mencatatkan jumlah kes harian Covid-19 yang tinggi melebihi 700 kes sejak 14 Jun yang lalu.
Sebanyak 30 daerah di negeri ini diklasifikasi sebagai zon merah Covid-19, manakala dua zon jingga dan lapan zon kuning. – K! ONLINE


Lelaki gaduh di Pasar Borong diberkas
16 Jun 2021, 5:18 pm
PETALING JAYA – Polis mengesahkan tujuh individu sudah diberkas bagi membantu siasatan berhubung insiden pergaduhan melibatkan dua kumpulan yang tular di Pasar Borong Kuala Lumpur di sini, kelmarin.
Ketua Polis Daerah Sentul, Asisten Komisioner Beh Eng Lai berkata, kesemua lelaki tersebut diberkas oleh pasukan dari Ibu Pejabat Polis Daerah (IPD) Sentul, semalam.
“Kesemua suspek warga tempatan itu diberkas sekitar pukul 5 petang di beberapa lokasi di sekitar Sentul.
“Setakat ini kita masih giat mengesan saki baki individu yang terlibat dalam pergaduhan itu. Jumlahnya belum dapat dipastikan kerana ia masih dalam siasatan,” ujarnya ketika dihubungi Kosmo! hari ini.
Jelas beliau, kesemua suspek akan disiasat di bawah Seksyen 160 Kanun Keseksaan kerana bergaduh di tempat awam dan juga Peraturan-peraturan Pencegahan dan Pengawalan Penyakit Berjangkit(Langkah-Langkah Di Dalam Kawasan Tempatan Jangkitan) 2021 kerana tidak mematuhi prosedur operasi standard (SOP).
Terdahulu, tiga buah rakaman video tular di laman sosial memaparkan insiden pergaduhan membabitkan dua kumpulan lelaki berbaju hijau dan kuning di Pasar Borong Kuala Lumpur, di sini kelmarin.

Polis telah membuka kertas siasatan berhubung insiden itu yang dipercayai berpunca daripada perselisihan faham antara dua pihak berkenaan isu menolak bakul sayur. – K! ONLINE


Korea Utara berdepan krisis kekurangan makanan
Oleh KOSMO!

16 Jun 2021, 5:30 pm
NEW YORK – Korea Utara mencatatkan kekurangan sebanyak 860,000 tan makanan, dan situasi itu dijangka memburuk pada Ogos ini, lapor laman berita United Press International semalam.
Menurut laporan yang dikeluarkan Organisasi Makanan dan Pertanian (FAO), Pertubuhan Bangsa-Bangsa Bersatu (PBB), negara komunis itu mempunyai pelan rasmi untuk mengimport sebanyak 205,000 tan makanan dengan pengeluaran tanaman makanan agregat dijangka mencecah kira-kira 5.6 juta tan.
Bagaimanapun, bekalan makanan berkemungkinan tidak mampu menampung jumlah populasi penduduknya.
“Perbezaan makanan dijangka mencecah kira-kira 860,000 tan, bersamaan dengan 2.3 bulan bekalan makanan,” ujar laporan tersebut.
Penghasilan beras yang merupakan makanan utama penduduk negara itu mencatatkan 10 peratus di bawah paras purata lima tahun, dengan penurunan pengeluaran tertinggi direkodkan di wilayah Selatan Pyongan Selatan, Hwanghae Selatan dan Utara serta Hamgyong Utara dan Selatan.
Menurut FAO, wilayah-wilayah tersebut membentuk kira-kira 60 peratus daripada pengeluaran beras negara it.

Sementara itu, Pemimpin Tertinggi Korea Utara, Kim Jong-un mengakui situasi bekalan makanan Korea Utara kini agak tegang, lapor agensi berita KCNA.
Dalam satu pertemuan Parti Pekerja Korea, Jong-un mengatakan ekonomi meningkat tahun ini dengan output industri meningkat 25 peratus dari tahun sebelumnya.
“Situasi ini disebabkan beberapa cabaran berbeza. Antaranya adalah sektor pertanian gagal memenuhi rancangan pengeluaran bijirinnya akibat bencana taufan tahun lalu,” katanya
Beliau telah mengarahkan langkah-langkah untuk meminimumkan kesan bencana alam dengan mengatakan bahawa memastikan hasil tuaian yang baik adalah keutamaan kerajaan. – Agensi


Rebat 20 peratus kepada pengeluar pelitup muka
Oleh MOHD YUNUS YAKKUB

16 Jun 2021, 5:24 pm
SHAH ALAM – Rebat sebanyak 20 peratus diberikan kepada pengeluar pelitup muka di bawah pakej
perkhidmatan pengujian dan pensilijan bermula semalam hingga hujung tahun ini.
Presiden dan Ketua Eksekutif Kumpulan SIRIM Datuk Dr. Ahmad Sabirin Arshad berkata, pemberian itu menerusi anak syarikat milik penuh SIRIM, SIRIM QAS International bagi menyokong usaha kerajaan untuk memerangi pandemik dan memastikan keselamatan rakyat
negara ini.
Katanya, organisasi juga aktif dalam pelbagai kerja-kerja penyelidikan dan pembangunan berkaitan vaksin Covid-19 termasuklah pengesahan proses pembuatan serta pengujian keselamatan lain yang berkaitan.
“SIRIM juga memastikan perkhidmatannya meliputi sektor penting ketika tempoh Perintah Kawalan Pergerakan dengan memberi perkhidmatan secara jauh.
“Ini termasuklah melakukan pengujian, pemeriksaan, penentusahan, pengukuran dan penentukuran untuk menjamin keselamatan, kebolehpercayaan dan kualiti produk yang diperbuat dan dijual di negara ini dalam tempoh berkenaan,” katanya dalam kenyataan hari ini.
Beliau turut memaklumkan, ini adalah langkah pihaknya dalam terus membina ketahanan perniagaan yang berterusan terutama dalam kalangan Perusahaan Kecil dan Sederhana (PKS) tempatan selain melaksanakan peranan yang telah dimandatkan oleh kerajaan.

Ahmad Sabirin memberitahu, Pelan Pemulihan Negara yang diumumkan oleh Perdana Menteri, Tan Sri
Muhyiddin Yassin semalam memberikan strategi yang jelas bagi negara untuk keluar daripada kemelut krisis Covid-19.
“Kejayaan pelan itu juga bergantung pada kerjasama pelbagai pihak termasuk masyarakat dan pihak industri.
“Pematuhan ketat pada SOP dan mencapai imuniti kelompok melalui vaksinasi telah terbukti berkesan di kebanyakan negara dan kami percaya Malaysia kini berada di landasan yang betul untuk mencapai semula kehidupan normal,” katanya. – K!ONLINE


Malam Wartawan Malaysia 2021 tangguh
Oleh ABDUL RAZAK IDRIS

16 Jun 2021, 5:32 pm
SHAH ALAM – Malam Wartawan Malaysia 2021 (MWM 2021) anjuran Institut Akhbar Malaysia (MPI) yang dirancang pada 20 Ogos depan ditangguhkan berikutan pengumuman Pelan Pemulihan Negara oleh Perdana Menteri, Tan Sri Muhyiddin Yassin semalam.
Ketua Pegawai Eksekutif MPI, Datuk Dr Chamil Wariya berkata, majlis penyerahan cek dalam kalangan penaja dan penyumbang MWM 2021 yang dijadual pada 8 Julai juga ditunda kepada satu tarikh baharu yang akan diumumkan kemudian.
“Keputusan berat itu terpaksa diambil kerana semasa fasa kedua Pelan Pemulihan Negara selama dua bulan pada Julai dan Ogos 2021, kerajaan masih menutup sektor sosial yang melarang penganjuran pelbagai kegiatan sosial membabitkan kehadiran ramai seperti penganjuran MWM 2021.
“Tarikh-tarikh baharu bagi penganjuran majlis penyerahan cek para penyumbang MWM 2021 dan MWM akan diputuskan dalam masa terdekat setelah Majlis Keselamatan Negara (MKN) mengeluarkan butiran terperinci mengenai penganjuran pelbagai kegiatan sosial yang dibenarkan selepas fasa kedua Pelan Pemulihan Negara berakhir pada Ogos 2021,” katanya dalam kenyataan hari ini.
Chamil berkata, MPI akur dengan keputusan kerajaan demi memastikan jangkitan wabak Covid-19 yang masih mengganas sekarang dapat dikawal dan rantaiannya berupaya diputuskan.
“Kami berharap MWM 2021 bagi menyampaikan hadiah kepada para pemenang Hadiah Kewartawanan Malaysia 2020 (HKM 2020) tajaan Petronas akan dapat diadakan pada fasa ketiga Pelan Pemulihan Negara selepas bulan September 2021 apabila kerajaan dijangka mula membenarkan penganjuran majlis sosial,” katanya. -K! ONLINE


Kereta terbenam angkara jalan berlubang
Oleh KHAIRUL MOHD. ALI

16 Jun 2021, 5:15 pm
PASIR GUDANG – Seorang pemandu berdepan detik cemas apabila kereta Proton Wira yang dipandunya terbenam ke dalam sebuah lubang akibat mendapan jalan raya di Jalan Lampam, Tanjung Puteri Resort di sini hari ini.
Bagaimanapun tiada sebarang kemalangan dan kecederaan dilaporkan dalam kejadian yang berlaku pada pukul 8 pagi itu.
Insiden itu turut mengakibatkan kawasan Kampung Pasir Putih, di sini terputus bekalan air selama kira-kira empat jam.
Datuk Bandar Majlis Bandaraya Pasir Gudang (MBPG), Datuk Asman Shah Abd. Rahman berkata, pihak Ranhill SAJ Sdn. Bhd. kini berada di lokasi untuk melakukan kerja-kerja pembaikan dengan segera.
“MBPG telah meminta SAJ membaiki kembali paip serta membuat turapan di laluan berkenaan pada hari ini juga.
“Hal ini kerana laluan itu merupakan laluan utama yang menghubungkan beberapa kawasan di Pasir Gudang.

“Selain itu, kita turut meminta bantuan syarikat konsesi untuk sentiasa bersedia menghulurkan sebarang bentuk bantuan sekiranya diperlukan,” katanya ketika dihubungi pemberita di sini hari ini.
Terdahulu, kejadian berkenaan tular di media sosial sehingga mencetuskan kebimbangan orang ramai.
Tambah Asman Shah, kerja membaiki paip air yang pecah dijangka akan dapat disiapkan hari ini manakala kerja penurapan jalan akan dilakukan kontraktor pada esok.- K! ONLINE.


Waris pesakit Covid-19 disaran mohon bantuan ‘one off’ Nadma
Oleh ROSALWANI CHE SOH

16 Jun 2021, 5:27 pm
PASIR MAS – Agensi Pengurusan Bencana Negara (Nadma) menyarankan waris dan ahli keluarga yang meninggal dunia akibat Covid-19 untuk memohon bantuan secara sekali bayaran (one-off) daripada agensi tersebut.
Timbalan Ketua Pengarah (Pasca Bencana) Nadma, Mohamad Azhan Md. Amir berkata, waris mangsa perlu memohon segera dalam usaha pihaknya menyalurkan bantuan yang disediakan pihak kerajaan.
“Setakat ini, bayaran secara one-off itu kini telah disalurkan kepada 558 pemohon dengan jumlah sebanyak RM 2.79 juta.
“Oleh itu, kita harap lebih ramai waris untuk memohon bantuan itu memandangkan jumlah kematian sejak akhir-akhir ini bertambah sehingga mencapai hingga 4,000 kematian,” katanya.
Beliau berkata demikian kepada pemberita selepas mengadakan lawatan di Pusat Kuarantin dan Rawatan Covid (PKRC) di Kolej Kemahiran Tinggi Mara di sini hari ini.
Tambahnya, menurut Mohamad Azhan, bantuan itu telah bermula sejak tahun lalu dan beliau berharap waris atau ahli keluarga segera membuat permohonan tersebut. – K! ONLINE


Terkejut jumpa bom tangan dalam ladang
Oleh MASTURAH SURADI

16 Jun 2021, 5:29 pm
MERSING – Seorang pekerja di Ladang Mados Tanah Abang di sini dikejutkan dengan penemuan dua butir bom tangan ketika sedang membersihkan kawasan ladang itu kelmarin.
Ketua Polis Daerah Mersing, Superintendan Cyril Edrward Nuing berkata, pihaknya menerima aduan berkenaan penemuan bom lama jenis Hand Grenade itu dari orang awam di ladang terbabit.
Katanya, siasatan lanjut dilakukan oleh pihak unit pemusnah bom Ibu Pejabat Kontinjen (IPK) Johor mendapati terdapat dua butir bom tangan dalam keadaan melekat kedua-duanya.
“Bom berkenaan dipercayai tinggalan perang dunia kedua. Kira-kira pukul 4.10 petang semalam, Unit Pemusnahan Bom (UPB) IPK Johor bersama UPB Ibu Pejabat Polis Daerah Mersing telah berjaya memusnahkan bom berkenaan di ladang tersebut,”katanya dalam kenyataan hari ini.
Cyril turut menyeru kepada orang ramai sekiranya menjumpai objek yang mencurigai atau dipercayai bom agar segera lapor segera di mana-mana balai polis berhampiran untuk tindakan dan siasatan lanjut.
Tambahnya, orang ramai juga diingatkan agar tidak mengusik atau menggerakkan objek tersebut bagi mengelakkan perkara yang tidak diingini.- K! ONLINE


RON97 naik lagi dua sen, RON95, diesel kekal
Oleh KOSMO!

16 Jun 2021, 5:07 pm
PUTRAJAYA – Harga runcit bagi petrol RON97 naik lagi dua sen kepada RM2.67 seliter berbanding RM2.65 sebelum ini bagi tempoh bermula tengah malam ini hingga 23 Jun depan.
Kementerian Kewangan berkata, harga runcit petrol RON95 pula kekal pada paras RM2.05 seliter manakala harga diesel kekal pada paras RM2.15 seliter.
Katanya, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter bagi melindungi pengguna daripada kesan kenaikan harga sebenar minyak di pasaran global. – K! ONLINE.


2 warga Indonesia dijel kerja di snuker waktu PKP
Oleh NUZULSHAM SHAMSUDDIN

16 Jun 2021, 3:53 pm
PETALING JAYA – Padah bekerja di pusat hiburan snuker pada waktu Perintah Kawalan Pergerakan (PKP), dua lelaki warga Indonesia dipenjara 20 hari oleh Mahkamah Majistret di sini hari ini.
Majistret Muhammad Iskandar Zainol menjatuhkan hukuman penjara itu terhadap Vinoris Mendonca Amaral, 27, dan rakannya Yuvanalis Manek, 26, selepas kedua-duanya mengaku bersalah atas pertuduhan yang disabitkan ke atas mereka.
Mahkamah memerintahkan hukuman penjara itu bermula dari tarikh kedua-dua tertuduh ditangkap pada 30 Mei lalu.
Mengikut pertuduhan, Vinoris dan Yuvanalis didakwa gagal mematuhi arahan Ketua Pengarah Kesihatan untuk mengambil langkah bagi maksud mencegah dan mengawal apa-apa penyakit berjangkit dengan bekerja di premis hiburan snuker.
Kesalahan itu didakwa dilakukan di sebuah pusat hiburan snuker, di Damansara Jaya di sini pukul 4 petang pada 30 Mei lalu.
Berikutan itu kedua-duanya didapati melanggar Peraturan 9, Peraturan-peraturan Pencegahan dan Pengawalan Penyakit Berjangkit (Langkah-langkah di dalam Kawasan Tempatan Jangkitan) 2021 dan boleh dihukum dibawah Peraturan 17(1) peraturan yang sama yang boleh didenda maksimum RM50,000 atau penjara maksimum enam bulan atau kedua-duanya.

Terdahulu, kedua-dua tertuduh yang tidak diwakili peguam dalam rayuannya memohon mahkamah mengenakan hukumam ringan kerana mempunyai tanggungan keluarga.
Bagaimanapun Timbalan Pendakwa Raya Zamriah Zarifah Aris memohon kedua-dua tertuduh dikenakan hukuman setimpal sebagai pengajaran. – K! ONLINE


Singa bernama ‘Boy’ tular ramal keputusan perlawanan Euro 2020
Oleh KOSMO!

16 Jun 2021, 4:30 pm
KHON KAEN, THAILAND – Seekor singa albino di sebuah zoo di Thailand mula menjadi tumpuan pengunjung selepas berjaya meramalkan kemenangan dua perlawanan bola sepak Euro 2020, lapor portal MailOnline semalam.
Singa yang diberi nama Boy itu meneka kemenangan pasukan England ke atas Croatia pada hujung minggu lepas sebelum turut berjaya meramalkan kemenangan Belanda ke atas Ukraine.
Dalam klip video yang dimuat naik seorang penjaga zoo tersebut, Boy meneka tepat keputusan perlawanan antara Perancis dan Jerman serta Portugal menentang Hungary yang berlangsung semalam.
Singa itu membuat ramalan dengan memilih daging yang digantung pada satu wayar yang diletakkan di dalam kandangnya.
Setiap daging tersebut mempunyai satu bendera pasukan-pasukan yang terlibat dengan perlawanan.
Boy kemudiannya akan memilih ‘pemenang’ berdasarkan daging yang dipilihnya terlebih dahulu untuk dimakan.

“Ramalan keputusan Euro 2020 yang ditunjukkan oleh Boy adalah sebahagian daripada aktiviti riadah haiwan tersebut yang bermatlamat untuk menambah baik sikapnya.
“Aktiviti itu tidak bermaksud untuk menggalakkan orang ramai berjudi. Ia hanya untuk tujuan hiburan semata-mata,” ujar pegawai zoo tersebut, Narongwit Chodchoi.
Sebelum ini, pada perlawanan Euros 2008 dan Piala Dunia 2010, seekor sotong kurita bernama Paul menjadi perhatian dunia kerana berjaya ‘meramalkan’ secara tepat beberapa keputusan perlawanan. – AGENSI


Tukang kayu didakwa rompak, laku amang seksual fizikal
Oleh MOHD AZLI ADLAN

16 Jun 2021, 4:51 pm
KUALA TERENGGANU – Seorang tukang kayu dihadapkan ke Mahkamah Sesyen di sini hari ini atas dua pertuduhan merompak dan melakukan amang seksual fizikal terhadap seorang remaja perempuan berusia 13 tahun pada dua minggu lalu.
Tertuduh, Syed Hassan Husaini Syed Muhamad Saufi, 27, membuat pengakuan bersalah selepas pertuduhan dibacakan di hadapan Hakim Dazuki Ali.
Berdasarkan pertuduhan, tertuduh didakwa merompak telefon bimbit milik remaja perempuan berkenaan di tangga sebuah flat di daerah ini pada pukul 5 petang, 5 Jun lalu.
Dia didakwa mengikut Seksyen 392 Kanun Keseksaan yang memperuntukkan hukuman penjara maksimum 14 tahun dan denda atau sebat jika sabit kesalahan.
Syed Hassan Husaini juga didakwa melakukan amang seksual fizikal dengan memeluk mangsa dari belakang di lokasi, masa dan tarikh sama.
Tertuduh didakwa mengikut Seksyen 14 (a) Akta Kesalahan-kesalahan Seksual Terhadap Kanak-kanak 2017 yang memperuntukkan sehingga 20 tahun dan sebat jika sabit kesalahan.

Pendakwaan dikendalikan Timbalan Pendakwa Raya, Lee Ka Full manakala tertuduh pula tidak diwakili peguam. – K! ONLINE


Penjara Kelantan mohon program vaksin berasingan untuk banduan
Oleh ROHANA MOHD. NAWI

16 Jun 2021, 4:39 pm
KOTA BHARU – Jabatan Penjara Kelantan memohon Jabatan Kesihatan Negeri Kelantan (JKNK) untuk menjalankan program suntikan vaksin Covid-19 berasingan kepada lebih 5,000 orang banduan yang berada di lapan tempat tahanan termasuk individu yang dikenakan parol.
Pengarahnya, Mat Yaacob berkata, kaedah itu dilakukan bagi mengelakkan berlaku kesesakan di dalam penjara sehingga mereka tidak mampu mematuhi prosedur operasi standard (SOP).
Katanya, bagi mengelak berlakunya jangkitan Covid-19 dalam kalangan banduan, beliau berharap semua banduan mendapat suntikan vaksin dengan lebih cepat.
Menurutnya, pihak penjara bimbang akan wujud lagi kluster baharu di penjara seperti yang berlaku sebelum ini.
“Kita berharap suntikan vaksin kepada banduan akan dipercepatkan kerana bimbang dengan kemasukan banduan baharu ke penjara.
“Banduan yang dimasukkan ke penjara, sudah menjalani kuarantin sebelum diasingkan pula di Pusat Kuarantin dan Rawatan (PKRC) di dalam penjara,” katanya.

Beliau berkata demikian pada Program Outreach Vaksinasi Kakitangan Penjara Dan Keluarga Jajahan Kota Bharu di Dewan Tan Sri Murad, Penjara Pengkalan Chepa di sini hari ini.
Dalam program itu, hampir 2,000 kakitangan menerima suntikan vaksin termasuk ahli keluarga dalam masa lima hari bermula semalam. – K! ONLINE


Sorok 1,300 kg minyak masak bersubsidi
Oleh ISWAN SHAFIQ ISA

16 Jun 2021, 4:02 pm
SEBERANG PERAI – Kementerian Perdagangan Dalam Negeri dan Hal Ehwal Pengguna (KPDNHEP) negeri merampas 1,300 kilogram (kg) minyak masak dalam pek polibeg satu kg bernilai RM3,400 dalam serbuan di sebuah premis di Jalan Dato Ooh Chooi Cheng, Bukit Mertajam di sini semalam.
Pengarahnya, Mohd. Ridzuan Ab. Ghapar berkata, serbuan kira-kira pukul 1.30 petang itu dibuat selepas pihaknya menjalankan risikan selama tiga bulan susulan aduan orang awam.
“Hasil serbuan mendapati, memang terdapat aktiviti yang menjadi kesalahan iaitu menyimpan minyak masak bersubsidi 1 kg dalam sebuah stor yang tidak dilesenkan.
“Dalam serbuan itu, kita turut merakam percakapan seorang lelaki warga tempatan yang dipercayai mempunyai kaitan dengan aktiviti itu,” katanya kepada pemberita hari ini.
Mohd. Ridzuan berkata, kes berkenaan disiasat di bawah Akta Kawalan Bekalan 1961. – K! ONLINE


Gempa Bumi 5.8 magnitud gegar timur Indonesia
Oleh KOSMO!

16 Jun 2021, 4:12 pm
JAKARTA – Kajian Geologi Amerika Syarikat melaporkan satu gempa bumi berukuran 5.8 magnitud melanda kepulauan terpencil Maluku. Namun, tiada amaran tsunami diberikan.
Gempa kecil itu berlaku pada pukul 1.43 tengah hari waktu tempatan di Laut Banda yang terletak kira-kira 70 kilometer dari tenggara Amahai yang terletak di pulau Seram.
Gempa kecil sering menyebabkan kerosakan yang lebih besar berbanding gempa bumi besar namun tiada kerosakan besar atau kematian yang dilaporkan.
Gempa bumi dan letusan gunung berapi kerap melanda Indonesia ekoran kedudukannya yang terletak di ‘Lingkaran Api’ iaitu sebuah lengkungan aktiviti gempa yang kuat di mana plat tektonik bertembung dan memanjang dari Jepun melalui Asia Tenggara dan melintasi lembah Pasifik.
Pada 2004, satu gempa bumi berukuran 9.1 magnitud dengan tsunami melanda pantai Sumatera dan mengorbankan 220,000 orang di sekitar wilayah tersebut termasuk 170,000 individu di Indonesia.
Pada April 2018, satu gempa bumi berukuran 7.5 magnitud dengan tsunami melanda Palu di pulau Sulawesi, menyebabkan lebih 4,300 terkorban atau hilang. -AFP


119 gelandangan di Kuala Lumpur terima dos pertama vaksin
Oleh MOHD. HUSNI MOHD. NOOR

16 Jun 2021, 4:44 pm
PUTRAJAYA – Seramai 119 gelandangan di Kuala Lumpur sudah menerima suntikan dos pertama vaksin Covid-19 setakat ini.
Menteri Wilayah Persekutuan, Tan Sri Annuar Musa berkata, gelandangan yang berpusat di Pusat Komuniti Setiawangsa, Kuala Lumupur itu akan melengkapkan suntikan vaksin dos kedua esok.
Menurutnya, kesemua mereka telah menerima dos pertama vaksin Covid-19 pada 27 Mei lalu.
“Selain itu, kami baharu sahaja selesai menjalankan ujian saringan Covid-19 bagi 133 orang gelandangan menerusi Trak Vaksin Bergerak [email protected].
“Kumpulan gelandangan ini dijadualkan akan menerima suntikan vaksin Covid-19 dos pertama pada 22 Jun ini,” katanya dalam satu kenyataan akhbar di sini hari ini.
Katanya, kumpulan gelandangan diberikan vaksinasi Covid-19 awal, memandangkan mereka sering terdedah kepada jangkitan dan jika dibiarkan berkeliaran tanpa perlindungan boleh menyebabkan risiko penyebaran wabak yang tinggi.

Annuar berkata, program vaksinasi dos kedua akan diberikan kepada golongan gelandangan di Kuala Lumpur melalui Trak Vaksin Bergerak [email protected]. – K! ONLINE


Suami pukul isteri hingga koma didakwa esok
Oleh MOHAMAD FAIZAL HASHIM

16 Jun 2021, 3:57 pm
JOHOR BAHRU – Lelaki yang disyaki terlibat memukul isterinya yang hamil sehingga parah dan tengkorak kepalanya terpaksa dibuang akan didakwa di Mahkamah Majistret di sini esok.
Ketua Polis Daerah Johor Bahru Selatan, Asisten Komisioner Mohd. Padzli Mohd. Zain berkata, pertuduhan itu dibuat setelah mendapat kebenaran Pengarah Pendakwaan Negeri Johor, Tengku Amir Zaki Tengku Abd Rahman untuk dituduh di mahkamah.
Beliau berkata, peniaga pakaian itu sebelum ini ditahan di tepi jalan kawasan Taman Bukit Angsana, Kuala Lumpur dan direman selama enam hari yang berakhir hari ini.
“Lelaki berusia 38 tahun itu akan didakwa mengikut Seksyen 325 dan Seksyen 326A Kanun Keseksaan kerana sengaja mendatangkan kecederaan,” katanya Ketika dihubungi hari ini.
Dalam kejadian 4 Mei lalu, seorang kakitangan awam di negeri ini terpaksa bertarung nyawa di Unit Rawatan Rapi (ICU), Hospital Sultanah Aminah (HSA), di sini selepas dipercayai dibelasah suaminya dengan kejam.
Kejadian dipercayai berlaku di sebuah pangsapuri di Larkin di sini.

Perbuatan tidak berperikemanusiaan itu menyebabkan mangsa berusia 43 tahun yang sedang hamil empat minggu itu dilaporkan berada dalam keadaan kritikal.
Wanita itu mengalami kecederaan parah dengan tengkorak kepalanya terpaksa dibuang akibat pendarahan selain rahang, tulang belakang serta rusuk retak dipercayai dipukul.
Wanita itu yang merupakan seorang kakitangan awam sebuah jabatan kerajaan di Johor kini dilaporkan berada di Hospital Tuanku Ja’afar (HTJ) Seremban selepas menerima rawatan awal di ICU HSA.
Selepas kejadian itu didedahkan Kosmo! pada 17 Mei, suspek itu bertindak melarikan diri namun akhirnya berjaya dicekup polis di rumah kenalan selepas 38 hari bersembunyi.
Mohd. Padzli berkata, jika sabit kesalahan suspek boleh dihukum penjara sehingga 20 tahun dan denda atau sebat.-K! ONLINE


Hanya 100 Orang Asli Gua Musang daftar vaksin
Oleh AIMUNI TUAN LAH

16 Jun 2021, 3:44 pm
GUA MUSANG – Hanya seramai 100 orang daripada 16,000 penduduk Orang Asli di daerah ini yang sudah mendaftar sebagai penerima vaksin menerusi Program Imunisasi Covid-19 Kebangsaan (PICK).
Pegawai Kesihatan Daerah Gua Musang, Dr. Muhd. Rafiq Mohd. Kasri berkata, kesemua Orang Asli itu telah mendaftar melalui Jabatan Kemajuan Orang Asli dan Tok Batin kampung mereka.
Katanya, jumlah 16,000 penduduk itu terdiri daripada semua lapisan masyarakat bermula daripada kanak-kanak sehingga dewasa.
“Bagaimanapun, kita tidak mempunyai data mengenai jumlah sebenar Orang Asli yang layak menerima vaksin. Setakat ini, hanya 100 penduduk yang mendaftar dan jumlah itu masih dikira rendah.
“Sebahagian besar masyarakat Orang Asli tidak mempunyai aplikasi MySejahtera malah ada masih percaya bahawa suntikan vaksin ini memudaratkan mereka,” katanya ketika dihubungi Kosmo! hari ini.
Menurut Muhd. Rafiq, pihaknya kini sedang menunggu kelulusan vaksin satu dos jenis Convidecia Recombinant Novel Coronavirus Vaccine (Adenovirus Type 5 Vector), keluaran CanSino Biologics Inc, China untuk diberikan kepada Orang Asli.

Katanya, ia akan dijalankan selepas kerajaan Mesyuarat Pihak Berkuasa Kawalan Dadah (PBKD) kali ke-359 semalam bersetuju memberi kelulusan pendaftaran bersyarat bagi vaksin itu.
“Jika penerimaan vaksin itu lambat, kita bersedia untuk gerakkan Pasukan Bergerak Orang Asli yang akan masuk ke kawasan kampung pedalaman dan memberikan suntikan vaksin,” katanya. – K! ONLINE


Rakyat Terengganu terima perubatan percuma di wad tiga
Oleh MOHD AZLI ADLAN

16 Jun 2021, 4:33 pm
KUALA NERUS – Kerajaan negeri Terengganu melancarkan insentif yang memberi manfaat kepada 1.2 juta rakyat Terengganu menerima rawatan perubatan percuma di wad tiga semua hospital kerajaan di negeri ini.
Pengerusi Jawatankuasa Kerajaan Tempatan, Perumahan, Kesihatan dan Alam Sekitar Terengganu, Dr. Alias Razak berkata, insentif yang berkuatkuasa 1 Julai depan itu melibatkan peruntukan RM37 juta setahun.
“Ia layak untuk semua rakyat Terengganu yang mempunyai MyKad berkod negeri 11, 45 dan 46 melibatkan 1,390 katil yang terdapat di wad tiga semua hospital kerajaan di negeri ini.
“Pusat perubatan yang menyediakan kemudahan perubatan percuma ini ialah Hospital Sultanah Nur Zahirah, Kuala Terengganu; Hospital Kemaman; Hospital Dungun; Hospital Besut; Hospital Hulu Terengganu dan Hospital Setiu,” katanya di sini hari ini.
Alias berkata, insentif perubatan percuma itu merangkumi caj katil dan kos makan minum serta rawatan sepanjang pesakit berkenaan menerima rawatan di wad tiga hospital terlibat.
Begitupun, beliau menjelaskan kos pembedahan implan dan pesakit wad lebih tinggi yang berpindah ke wad tiga tidak dibiayai kerajaan negeri Terengganu di bawah insentif tersebut.

“Objektif utama insentif yang terbuka kepada seluruh rakyat Terengganu ini untuk meringankan beban golongan kurang berkemampuan atau B40 yang sudah pasti terkesan oleh pandemik Covid-19 pada waktu ini,” katanya. – K! ONLINE


Bekas polis usia lebih 100 tahun terima suntikan vaksin Covid-19
Oleh NIK SUKRY RAMLI

16 Jun 2021, 3:29 pm
LIPIS – Walaupun sudah berusia lebih 100 tahun, bekas anggota Polis Diraja Malaysia (PDRM), Arifin Deris tidak melepaskan peluang mendapatkan dos pertama vaksin Covid-19 hari ini.
Beliau yang pernah bertugas ketika zaman penjajahan Jepun di Tanah Melayu dan kini dikatakan berusia 110 tahun berkata, pengambilan vaksin itu dibuat atas kesedaran bahawa ia sangat penting bagi melindungi diri memandangkan wabak itu belum menunjukkan akan berakhir dalam masa terdekat.
“Saya sendiri yang mahu ambil vaksin ini, tidak ada sesiapa yang paksa. Lagipun ini adalah untuk kebaikan semua, melindungi kita daripada ancaman penyakit ini.
“Proses pendaftaran juga mudah, semua diuruskan Ketua Kampung Tanjung Buluh, Mohamad Najid Abu dan hari ini saya terima (dos pertama) vaksin,” katanya ketika ditemui di Dewan Jubli Perak Sultan Ahmad Shah, di sini, hari ini.
Menurut rekod pada kad pengenalannya, Ariffin yang menetap di Kampung Kerambit di sini berusia 99 tahun tetapi dia menyatakan terlewat 12 tahun mendaftar kad pengenalan.
Beliau yang menerima sijil penghargaan ketika Sambutan Hari Polis Ke-214 Peringkat Pahang pada Mac lalu tidak mempunyai masalah kesihatan kronik dan masih mempunyai daya ingatan yang baik.

“Sepatutnya kita kena ambil vaksin kerana ini adalah untuk keselamatan kita, tidak perlu takut dengan pelbagai khabar angin mengenai kesan sampingan selepas menerima suntikan.
“Dari awal saya tahu akan terima vaksin, tidak rasa takut pun, bahkan lepas dapat suntikan saya rasa sangat bersemangat dan bertenaga,”katanya.
Sementara itu, Mohamad Najid memaklumkan pihaknya mengedarkan borang pendaftaran vaksin secara manual kepada penduduk kampung berkenaan sejak awal bulan lalu.
Katanya, kaedah ini lebih mudah untuk mengenal pasti penduduk yang mendaftar sekali gus memudahkan proses pendaftaran mereka selain melalui aplikasi MySejahtera.
“Usaha (pendaftaran secara manual) ini adalah hasil inisiatif Pejabat Daerah dan mendapat sokongan semua pihak, termasuk kerajaan negeri,” katanya yang memaklumkan kira-kira 80 peratus penduduk kampung terbabit sudah mendaftar untuk mendapatkan vaksin Covid-19. – K! ONLINE


5,150 kes baharu direkod
Oleh SITI A'ISYAH SUKAIMI

16 Jun 2021, 3:37 pm
PUTRAJAYA – Sebanyak 5,150 kes baharu dilaporkan hari ini menjadikan jumlah kes positif sebanyak 673,026 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor merekodkan sebanyak 1,914 kes, diikuti oleh Negeri Sembilan sebanyak 607 kes dan Sarawak sebanyak 570 kes.
“Seterusnya Kuala Lumpur (408 kes), Johor (392 kes), Kelantan (230 kes), Kedah (228 kes), Sabah (184 kes), Melaka (152 kes) dan Labuan (101 kes).
“Pulau Pinang (99 kes), Perak (66 kes), Pahang (57 kes), Terengganu (56 kes), Perlis (lapan kes) dan Putrajaya (enam kes),” katanya pada ciapan Facebook beliau di sini hari ini. -K! ONLINE.


Hukuman lebih berat kepada pesalah ‘public figure’
Oleh NUR SHARIEZA ISMAIL

16 Jun 2021, 3:22 pm
PUTRAJAYA – Akta perundangan dengan hukuman lebih berat bagi kesalahan-kesalahan eksploitasi kanak-kanak terutamanya kepada pesalah-pesalah yang merupakan ‘public figure’ berpengaruh perlu dibuat.
Menteri Pembangunan Wanita, Keluarga dan Masyarakat, Datuk Seri Rina Mohd. Harun berkata, perkara itu antara diputuskan dalam Mesyuarat Tindakan Bersepadu Pengurusan Isu-Isu Sosial Kanak-Kanak di Media Sosial yang dipengerusikan beliau semalam.
Beliau berkata, perkara lain yang diputuskan ialah merancang dan melaksanakan tindakan pencegahan yang lebih pantas melalui platform dalam talian untuk mengekang sebarang aplikasi permainan berunsur eksploitasi dan jenayah terhadap kanak-kanak.
“Antara perkara yang telah diputuskan di dalam mesyuarat tersebut ialah lebih banyak program kempen kesedaran kanak-kanak dilaksanakan dengan kerjasama pelbagai agensi seperti Kementerian Pendidikan (KPM), Perbadanan Kemajuan Filem Nasional (Finas) dan lain-lain dalam penghasilan video kesedaran pencegahan jenayah terhadap kanak-kanak bagi tayangan umum.
“Di samping itu ialah melaksanakan kempen atau penerangan yang lebih jelas, sesuai dan berkesan untuk memupuk kesedaran dalam kalangan kanak-kanak melalui pelbagai medium,” katanya menerusi kenyataan akhbar di sini hari ini.
Rina berkata, pihak kementerian melalui Jabatan Kebajikaeksn Masyarakat (JKM) juga akan memastikan kebajikan dua mangsa kanak-kanak yang terbabit dalam komunikasi lucah dan amang seksual oleh seorang pengasas kosmetik baru-baru ini, terpelihara.

Beliau berkata, mangsa kanak-kanak itu juga akan diberikan bantuan berbentuk panduan modifikasi tingkah laku dan akan dibekalkan dengan bahan program psikopendidikan yang mengandungi maklumat seperti pengetahuan berkaitan kesihatan reproduktif.
“Mereka juga akan diberi bimbingan dalam usaha memupuk kesedaran dan memberikan sokongan psikososial yang bersesuaian,” katanya.
Katanya, selaras dengan Akta Kanak-Kanak 2001 dan Konvensyen Mengenai Hak Kanak-Kanak (CRC), kementerian berpendirian tegas bahawa kanak-kanak di bawah umur 18 tahun perlu dilindungi daripada sebarang bentuk eksploitasi terutamanya eksploitasi seksual. – K! ONLINE


12.77 peratus rakyat Terengganu sudah lengkap vaksin Covid-19
Oleh MOHD AZLI ADLAN

16 Jun 2021, 2:52 pm
KUALA NERUS – Terengganu optimis mampu mencapai imuniti berkelompok atau 80 peratus daripada penduduk negeri itu melengkapkan vaksin Covid-19 sebelum bulan November depan.
Pengerusi Jawatankuasa Kerajaan Tempatan, Perumahan, Kesihatan dan Alam Sekitar Terengganu, Dr. Alias Razak berkata, setakat ini, seramai 12.77 peratus atau 103,297 rakyat negeri tersebut telah melengkapkan dua dos suntikan Covid-19.
“Kita telah mendahului sasaran peringkat nasional iaitu 10 peratus menjelang akhir bulan ini. Sehubungan itu, kita menyasar kesemua baki 841,800 penduduk Terengganu yang tinggal akan melengkapkan dua dos vaksin Covid-19 dalam tempoh empat bulan lagi.
“Berdasarkan (jadual) penerimaan bekalan vaksin (Covid-19), kita berkemampuan untuk menyuntik seramai 205,809 orang pada setiap bulan,” katanya di sini hari ini.
Alias berkata, tahap kesedaran dalam kalangan warga emas tempatan terhadap suntikan vaksin Covid-19 juga semakin meningkat dengan lebih 70 peratus hadir pada janji temui di pusat pemberian vaksin (PPV) ditetapkan.
Jelas beliau, kerajaan negeri Terengganu telah mengambil inisiatif di peringkat dewan undangan negeri (DUN) dengan menyediakan pengangkutan kepada warga emas yang bermasalah.

“Kerajaan negeri Terengganu juga menjalin kerjasama dengan Universiti Sultan Zainal Abidin (UniSZA) untuk menyediakan perkhidmatan PPV bergerak dengan menggunakan dua lori khas yang diubahsuai,” katanya. – K! ONLINE


Melaka laksana PPV pandu lalu percepat pemberian vaksin
Oleh DIYANATUL ATIQAH ZAKARYA

16 Jun 2021, 3:02 pm
MELAKA – Negeri ini akan memulakan pemberian vaksin secara pandu lalu di Pusat Pemberian Vaksin (PPV) Lapangan Terbang Antarabangsa Melaka (LTAM) Batu Berendam, bermula hujung bulan ini.
Pengerusi Jawatankuasa Kesihatan dan Antidadah negeri, Datuk Rahmad Mariman berkata, PPV pandu lalu pertama negeri itu boleh menampung kira-kira 800 penerima dalam satu-satu masa.
“Sebelum ini kita telah memilih lokasi Dewan Tun Ali untuk PPV pandu lalu, namun atas penilaian Kementerian Kesihatan Malaysia (KKM) tempat itu dikatakan tidak sesuai kerana kesesakan penerima di sana.
“LTAM dilihat lebih sesuai dan ia boleh menampung 800 penerima dalam satu-satu masa. Dijangka PPV pandu lalu itu dibuka dalam masa dua hingga tiga minggu lagi,” katanya pada sidang akhbar selepas meninjau pelaksanaan PPV Ayer Molek, di sini, hari ini.
Tambahnya, LTAM itu merupakan antara tujuh lokasi PPV baharu yang dibuka bagi mempercepat pemberian vaksin khususnya rakyat negeri ini.
Jelasnya, enam PPV lain bagaimanapun dijangka beroperasi bermula Khamis ini termasuk PPV Japerun Klebang, PPV Sungai Udang, PPV Universiti Teknologi Mara (UiTM) Alor Gajah, PPV Dewan Universiti Multimedia Malaysia (MMU), PPV CTRM, dan PPV Dewan MPHTJ Bukit Beruang.

“Untuk permulaan, PPV pandu lalu LTAM itu akan memfokuskan kepada senarai penerima dos kedua vaksin di Composites Technology Research Malaysia Sdn Bhd (CTRM) yang telah dibuka hari ini.
“Kemudian barulah kita akan meneruskan dengan penerima-penerima baharu,” katanya.
Dalam pada itu, beliau berkata, setakat ini seramai 647 warga emas telah menerima vaksin menerusi program PPV bergerak di 20 lokasi pusat jagaan.
Sehingga semalam, seramai 23,041 individu direkodkan menerima vaksin dengan 51,864 telah disuntik dos pertama, manakala 14, 832 selesai menerima kedua-dua dos.
“Sehingga kini kita mempunyai 38 lokasi PPV termasuk unit mobile yang boleh menampung seramai 7,500 individu dalam sehari.
“Menerusi pembukaan tujuh lagi PPV baharu ini, kita berharap dapat mencapai sasaran 70 peratus rakyat Melaka selesai menerima vaksin menjelang Disember 2021,” katanya. – K! ONLINE


realme C25s diperinci bateri 6000mAh dan ketahanan TÜV Rheinland
16 Jun 2021, 3:38 pm
PENGGUNA yang meminati teknologi sering menjadikan beberapa spesifikasi sebagai penanda aras sebelum membeli telefon pintar.
Bermula dengan reka bentuk sehingga ciri teknologi asas, spesifikasi pilihan perlu menepati cita rasa peminat.
Terkenal dengan penawaran spesifikasi serba canggih, realme antara jenama telefon pintar terkemuka yang pantas mencipta nama dalam industri global.
Terbaharu, model realme C25s menjadi bualan ramai apabila ia menjadi penanda aras baharu bagi menentukan kualiti telefon pintar  dalam pasaran.
Helio G85 berkuasa tinggi

Salah satu keperluan utama sering menjadi tanda ukur adalah cip pemproses permainan yang dimiliki sesebuah peranti.

Pemproses permainan kini semakin dicari pengguna gajet kerana keupayaannya memastikan prestasi telefon pintar lancar.
realme C25s dilengkapi Helio G85 yang cukup berkuasa, ia mampu menawarkan pengalaman permainan lebih lancar dengan kelajuan baru ditingkatkan.
Helio G85 dihasil menggunakan teknologi 12nm lapan teras, dua teras Cortex A75 pada kelajuan 2.0GHz dan enam teras Cortex A55 pada kelajuan 1.8GHz.
GPU digunakan pula ialah Mali G52 MC2 pada kelajuan 1000MHz iaitu lebih pantas berbanding pemproses sebelumnya.
Berdasarkan ujian, pemproses berorientasi permainan berkuasa ini mampu menawarkan pengalaman permainan arus perdana lancar tanpa sebarang sekatan.
Jika dibandingkan dengan telefon pintar lain dalam segmen ini, skor penanda aras C25 realme mencatatkan prestasi jauh lebih tinggi.
Jaminan kualiti

Sebagai jaminan berterusan terhadap kualiti telefon pintar keluarannya, realme bekerjasama dengan TÜV Rheinland bagi menetapkan standard kualiti telefon pintar baharu.
realme dan TÜV Rheinland memperkenalkan TÜV Rheinland Smartphone High Reliability Certification berdasarkan pengalaman kitaran hidup tiga tahun.
Proses pensijilan itu merangkumi 23 ujian utama termasuk 10 senario ujian penggunaan harian seperti penurunan, kehausan dan kerosakan.
Terdapat tujuh senario ujian persekitaran melampau termasuk suhu, kelembapan, turun naik voltan, hayat butang, elektrostatik, tekanan udara dan senario ujian kebolehpercayaan enam komponen.
Menurut realme, pihaknya mengambil masa selama lapan bulan bagi melakukan penyelidikan dan pengujian ini dan prosedur kualiti standard sama akan digunakan bagi kawalan kualiti serta ujian semua telefon pintar sebenar mereka.
Berdasarkan rekod, realme C21 dan C25 menjadi model pertama diiktiraf dengan TÜV Rheinland Smartphone High Reliability Certification.
Kapasiti bateri besar

Bagi sebuah telefon pintar berprestasi tinggi, tidak lengkap jika ia tidak disertakan kapasiti yang besar. Disebabkan itu, realme C25s dimuatkan bateri 6000mAh.
Dengan bateri sebesar ini, anda boleh menggunakan realme C25s tanpa henti, pada bila-bila masa anda mahukan tanpa perlu bimbang  selepas hanya beberapa kali penggunaan.
Berdasarkan ujian makmal, realme C25s mampu bertahan selama 51 hari dalam mod sedia. Ia  jauh lebih baik jika dibandingkan dengan peranti kelas mercu lain dalam pasaran.
Hasil ujian hayat bateri juga menunjukkan C25s boleh digunakan selama 54.74 jam untuk panggilan telefon, 25.69 jam tontonan YouTube, 110 jam penggunaan Spotify dan 10.73 jam untuk permainan dalam talian Mobile Legend: Bang Bang.
Selain itu, realme C25s dengan pengecasan pantas 18W juga dapat memudahkan urusan harian terutama ketika anda ingin bergegas ke lokasi berbeza.
Kamera 48MP pertama siri C realme

Sebagai pelengkap kualiti, realme C25s ditambah baik dengan tiga kamera 48 megapiksel (MP), menjadikan ia jauh mengatasi model pesaing dalam kelasnya.
Ini menjadikan realme C25s sebagai telefon pintar pertama dalam sirinya yang dilengkapi dengan kamera 48MP.

Ia dilengkapi kamera utama dengan sensor gambar 48MP lebih luas serta bukaan f/1.8 berupaya memerangkap cahaya cukup bagi menghasilkan gambar lebih jelas dan terang.
Selain itu, peranti ini juga menyokong teknologi PDAF menjadikan fokus lebih pantas dan tepat. Zum 5 kali juga membolehkan pengguna mengambil gambar yang jelas dari jarak jauh.

realme C25s turut disertakan lensa makro dengan jarak fokus sangat dekat. Ia memberi peluang kepada pengguna merakam fotografi makro menakjubkan dengan perincian terbaik sekali gus meneroka pesona dunia mikro.
Bukan itu sahaja, lensa B&W pula memberikan kesan artistik khas untuk potret, menghasilkan semula potret dalam warna hitam dan putih selain memberikan kualiti paparan lebih tinggi dan meningkatkan kontras gambar antara cahaya dan gelap.
Dalam mod potret, paparan, suhu warna, rona, dan parameter lain disesuaikan berulang kali dengan baik. Dengan simulasi karya potret, foto disesuaikan mengikut gaya filem retro dengan penerapan lebih luas merangkumi penambahan tekstur pada foto akhir gaya potret.
Pada bahagian depan pula, kamera swafoto 8MP membolehkan anda mengambil swafoto cerah serta menyokong fungsi pengecaman kecantikan AI, Mod HDR, Mod Potret dan banyak lagi. Secara keseluruhan, realme C25s mampu menawarkan pengalaman fotografi terbaik bagi segmen ini.
Rekaan memukau

Dari segi rekaan, peranti ini dilengkapi skrin 6.5 inci dengan nisbah 20:9, menawarkan ruang paparan lebih besar dan luas.
Penawaran skrin sebesar ini mampu memberikan pengalaman permainan, tontonan, audio dan video yang memuaskan bagai dunia nyata.
Dalam erti kata lain, tiada lagi masalah gangguan visual, paparan kecil dan sempit kerana realme C25s direka dengan skrin hampir penuh.
Selain saiz skrin memukau, bahagian luaran peranti juga tampak moden dan elegan.
Bahagian belakang peranti mempunyai tekstur unik, diproses menggunakan mesin ukiran radium tepat lima paksi terkemuka di Jerman dengan proses penggilapan selama 300 minit.
Selain itu, rekaan melengkung 450+ juga mempunyai kesan ukiran yang menghasilkan kesan pantulan cahaya berkilauan.
Modul kamera juga direka berbentuk kotak dengan kedudukan lensa, lampu suluh dan kamera terletak sudut tepi, menjadikan rekaan belakang peranti tampak lebih premium dan moden.
Secara keseluruhan, semua gabungan ini menjadikan realme C25s lebih menyerlah, selesa dalam genggaman, tidak mudah tergelincir, bebas kesan cap jari dan calar.
Kemas kini realme UI 2.0
Bagi meningkatkan pengalaman pengguna, realme C25s dimuatkan dengan sistem operasi realme UI 2.0, membolehkan pengguna menyesuaikan telefon pintar mereka sepenuhnya.
Menariknya, kemas kini baharu ini hadir dengan sokongan pek ikon dan pelancar pihak ketiga menawarkan paparan unik pada telefon pintar pengguna.
realme UI 2.0 turut disertakan warna tema global baru yang membolehkan pengguna menentukan warna pada telefon pintar.
Lebih menarik, ia juga menerima sejumlah peningkatan prestasi dan ciri privasi, menjadikan perisian lebih cekap dan memberi perlindungan lebih baik bagi data pengguna.
Tidak cukup dengan itu, realme UI 2.0 juga memastikan setiap transaksi dibuat pada setiap perisian lebih selamat di samping melindungi pengguna daripada penipuan mesej dan iklan.
Selain itu, realme UI 2.0 turut disertakan System Cloner, membantu pengguna memisahkan kerja dan kehidupan peribadi mereka di telefon pintar.
Menariknya, anda dapat mengakses profil berasingan dengan menetapkan cap jari berbeza untuk setiap profil.
Teknologi alaf baru dengan realme C25s!

Dengan segala kelebihan ditawarkan pada realme C25s, tiada lagi alasan yang boleh menghalang anda menjadikan peranti ini sebagai telefon pintar pilihan.
Nikmati pengalaman teknologi alaf baharu serba canggih dan selamat hanya dalam satu peranti. realme C25s kini tersedia di pasaran dalam dua warna iaitu Water Grey dan Water Blue.
Sekiranya anda berminat memiliki realme C25s sebagai telefon permainan mudah alih, dapatkannya melalui syarikat telekomunikasi Maxis bermula 10 Jun 2021 atau di semua pengedar rasmi realme pada 12 Jun 2021.
Harga rasmi telefon adalah RM699, bagaimanapun anda boleh memilikinya pada harga serendah RM1 menerusi pelan pascabayar Maxis dengan internet pantas sehingga 100GB dan panggilan berserta SMS percuma. Beli sekarang di pautan ini.
Selain itu, bagi rakyat Malaysia yang layak, anda juga boleh memiliki realme C25s pada harga RM1 menerusi Hotlink Postpaid serta percuma 60GB Internet pantas Prihatin setiap bulan apabila menebus RM300 subsidi menerusi Program Jaringan Prihatin. Semak kelayakan anda dan beli sekarang di http://www.maxis.com.my/jp.

Untuk mengetahui lebih lanjut mengenai realme C25s, layari pautan ini atau kunjungi kedai dan pengedar sah realme berhampiran.


Lapan DUN terlibat saringan Covid-19 fasa ketiga
Oleh ABDUL RAZAK IDRIS

16 Jun 2021, 3:11 pm
SHAH ALAM – Ujian saringan komuniti Covid-19 fasa ketiga akan dilaksnakan secara percuma melibatkan lapan kawasan Dewan Undangan Negeri (DUN) bermula Sabtu ini.
Menteri Besar Selangor, Datuk Seri Amirudin Shari berkata, ini berikutan DUN itu mencatatkan peratusan positif lebih lima peratus semasa saringan fasa kedua sebelum ini.
Katanya, DUN itu melibatkan Seri Setia, Taman Medan,Sungai Tua, Gombak Setia,Taman Templer, Kajang, Hulu Kelang dan Bukit Antarabangsa.
Lapan DUN terlibat dan lokasi ujian saringan Covid-19 fasa ketiga.
“Selain ujian saringan, ‘Home Assessment Kit’ juga akan dibekalkan untuk kes-kes positif Covid-19 bagi tempoh kuarantin di rumah.
“Mereka hanya perlu mendaftar dengan aplikasi SELangkah, tekan butang Sihat dan pilih Pendaftaran Saringan atau layari https://screening.selangkah.my/login,” katanya dalam kenyataan di laman Facebook rasminya hari ini.
Terdahulu, kerajaan negeri baru-baru ini menyatakan komitmen untuk meneruskan Ujian Saringan Komuniti Covid-19 Fasa Ketiga menerusi pengumuman Pakej Kita Selangor 2.0.

Menerusi pelaksanaan itu, Amirudin dipetik menyasarkan 100,000 saringan di seluruh negeri.
“Fasa Ketiga akan berasaskan dua strategi berdasarkan dapatan Fasa Pertama dan Fasa Kedua, iaitu penumpuan kepada kawasan hotspot kes Covid-19 dan kawasan industri serta kilang,” jelasnya. – K! ONLINE


2,067 penuntut diberi makanan percuma sepanjang PKPD UUM
Oleh MOHD. RAFIE AZIMI

16 Jun 2021, 3:15 pm
SINTOK – Universiti Utara Malaysia (UUM) akan memastikan keselamatan dan kebajikan 2,067 penuntutnya terjamin sepanjang pelaksanaan Perintah Kawalan Pergerakan Diperketatkan (PKPD) di kampus induk itu bermula 13 Jun lalu hingga 26 Jun depan.
Universiti itu dalam satu kenyataan di sini hari berkata, sepanjang tempoh tersebut, penuntut diberikan makanan percuma sebanyak tiga kali sehari serta bantuan makanan kering.
“Bagi yang memerlukan perkhidmatan pembelian barangan keperluan harian atau bahan mentah, mereka akan dibantu pihak pengurusan Inapan Siswa (Inasis) dan Pusat Penginapan Pelajar,” katanya.
Kata kenyataan itu, penuntut dalam kawasan PKPD UUM melibatkan seramai 1,823 penuntut tempatan dan 244 penuntut antarabangsa bersama 55 ahli keluarga.
“Selain itu, terdapat 200 lagi yang merupakan kakitangan UUM bersama keluarga,” ujarnya. – K! ONLINE


110 penduduk PKPD Kampung Kutan Tengah positif Covid-19
Oleh ROHANA MOHD. NAWI

16 Jun 2021, 2:57 pm
KOTA BHARU – Seramai 110 daripada 1,616 penduduk di Kampung Kutan Tengah, Tumpat yang dikenakan Perintah Kawalan Pergerakan Diperketatkan (PKPD) sejak Jumaat lalu disahkan positif Covid-19 sehingga hari ini.
Pengarah Jabatan Kesihatan Negeri Kelantan (JKNK), Datuk Dr. Zaini Hussin berkata, siasatan awal mendapati, pihaknya tidak menolak kemungkinan kes yang berlaku di kampung itu terdiri daripada varian jenis Beta (B.1.351) yang sebelum ini dikenali sebagai varian Afrika Selatan.
Katanya, varian itu berkemungkinan menular di kampung tersebut apabila bilangan kes meningkat secara mendadak selepas ujian saringan Covid-19 dijalankan terhadap semua penduduk di situ.
“Ini kerana, varian Beta itu sebenarnya sudah ada dan menular dalam komuniti di negeri ini. Bagaimanapun, tiada kematian akibat jangkitan Covid-19 direkodkan di kawasan PKPD itu setakat ini.
“Sehubungan dengan itu, JKNK akan menjalankan ujian saringan Covid-19 kalo kedua untuk penduduk kampung bagi memastikan individu yang disahkan positif bebas daripada jangkitan Covid- 19 selepas ini,” katanya pada Program Outreach Vaksinasi Kakitangan Penjara Dan Keluarga Jajahan Kota Bharu di Dewan Tan Sri Murad, Penjara Pengkalan Chepa di sini hari ini.
Kampung Kutan Tengah dikenakan PKPD selama dua minggu bermula 11 hingga 24 Jun ini bagi mengelakkan penularan jangkitan Covid-19 ke kawasan lain.

Sebelum ini, hanya 25 orang penduduk kampung itu disahkan positif Covid-19 dan ia meningkat kepada 110 orang pada hari ini.
Mengulas lanjut, menurut Zaini, penularan varian Beta di Kelantan dikesan berlaku di beberapa lokasi termasuk sebuah kilang di Padang Tembak, Pengkalan Chepa.
Menyentuh mengenai perkembangan suntikan vaksin di negeri ini, ujarnya, pendaftaran Program Imunisasi Kebangsaan (PICK) dalam kalangan rakyat Kelantan meningkat kepada 47 peratus berbanding 33 peratus pada hujung bulan lalu.
“Daripada 1.2 juta rakyat Kelantan, seramai 150,000 individu telah menerima suntikan vaksin Covid-19 setakat ini. Kita menjangkakan seramai 6,000 hingga 8,000 penerima vaksin dalam sehari menjelang Julai ini.
“Berdasarkan keadaan dan jumlah stok vaksin, suntikan boleh diberikan kepada seramai 14,000 hingga 32,000 sehari. Kita sedang menuju ke arah jumlah tersebut tidak lama lagi jika pendaftaran vaksin menerusi PICK meningkat di Kelantan,” katanya. – K! ONLINE


Misteri kembar 10 berterusan, kekasih dakwa belum jumpa anak-anak
Oleh KOSMO!

16 Jun 2021, 3:43 pm
PRETORIA, AFRIKA SELATAN – Teman lelaki kepada wanita yang didakwa melahirkan bayi kembar 10 mendedahkan keraguan tentang kesahihan kelahiran tersebut selepas gagal mengenalpasti lokasi wanita itu buat masa ini, lapor portal MailOnline semalam.
Tebogo Tsotetsi, mengakui dia tidak berjumpa dengan teman wanitanya, Gosiame Sithole dan ‘bayi-bayi’ tersebut sejak wanita itu menghebahkan berita kelahiran kembar 10 itu pada 8 Jun lepas.
Kenyataan yang dikeluarkan oleh keluarga bagi pihak Tsotetsi mendedahkan bahawa lelaki itu beberapa kali pernah mencuba menghubungi Sithole, namun wanita itu tidak memberitahu lokasinya.
“Tsotetsi mengesahkan dia belum pernah melihat kesemua bayi itu dan hanya mendapat tahu mengenai kelahiran mereka daripada Sithole.
“Dia pernah cuba untuk melawat Sithole dan bayi-bayinya beberapa kali, namun wanita itu tidak mendedahkan lokasinya dan keadaan bayi-bayi tersebut.
“Ketidaktentuan dan pendedahan mengenai kembar 10 itu adalah kebimbangan terbesar keluarga ini, terutamanya dalam keadaan tiada bukti yang mengatakan bayi-bayi itu telah lahir,” ujar kenyataan tersebut.

Spekulasi mengenai kesahihan berita kelahiran kembar 10 itu mula dipersoalkan selepas sebilangan besar hospital di Pretoria mengakui tiada rekod kelahiran tersebut dan tidak pernah menyambut mana-mana kelahiran kembar 10 seperti yang didakwa Sithole.
Selain itu, wanita tersebut turut memohon bantuan daripada orang ramai untuk menyumbangkan barangan kelengkapan bayi bagi membesarkan anak-anaknya.
Tsotetsi bagaimanapun meminta orang ramai agar berhenti memberi sumbangan wang tunai kepada Sithole sehingga terbukti dia benar-benar telah melahirkan bayi-bayi itu.
Pada minggu lepas, ibu saudara bayi-bayi tersebut tampil mengesahkan kelahiran itu dan mendakwa anak-anak saudaranya sedang bertarung nyawa di sebuah hospital di Afrika Selatan.
Bagaimanapun, tiada doktor mengakui pernah merawat wanita itu. – AGENSI


Penunggang motosikal maut kemalangan
Oleh EDDY AQMAL MOHAMED HAMIDI

17 Jun 2021, 8:51 pm
KUALA LUMPUR – Seorang lelaki maut selepas motosikal ditunggangnya terlibat dalam satu kemalangan dengan sebuah lori di Lebuh Raya Besraya menghala ke Sungai Besi di sini hari ini.
Ketua Jabatan Siasatan dan Penguatkuasaan Trafik Kuala Lumpur, Asisten Komisioner Zulkefly Yahya berkata, kejadian berlaku kira-kira pukul 12 tengah hari ketika sebuah lori treler tanpa muatan sedang dalam perjalanan menghala ke Sungai Besi dari arah pusat bandar.
“Ketika melalui lokasi kejadian, pemandu lori berkenaan mendakwa telah terlihat sebuah motosikal jenis Honda EX5 yang berada di lorong paling kiri telah mengubah haluan secara tiba-tiba ke kanan sehingga berlakunya perlanggaran.
“Perlanggaran berlaku di lorong kedua serta terdapat kesan perlanggaran di bahagian hadapan sisi kiri lori tersebut dan susulan perlanggaran itu, mangsa, Tai Yoke Sem telah terjatuh ke atas jalan raya,”katanya menerusi satu kenyataan di sini hari ini.
Menurut Zukkefly, mangsa yang berusia 50 tahun dan menetap di Seri Kembangan itu disahkan meninggal dunia di tempat kejadian dan telah dibawa ke Hospital Universiti Kebangsaan Malaysia (HUKM) untuk bedah siasat.
“Pemandu lori tersebut yang berusia 47 tahun bagaimanapun tidak mengalami sebarang kecederaan dan kes disiasat di bawah Seksyen 41(1) Akta Pengangkutan Jalan 1987,” ujar beliau.-K!ONLINE